text:
En conexion cu adaptacion di e reglanan relaciona cu COVID-19, Departamento di Aduana ta pidi tur cliente, brokers y pueblo en general pa tene cuenta cu e siguiente reglanan cu ta keda vigente ora di bishita nos oficinanan:
Mester bisti tapa boca ora di bishita nos oficinanan y ora di acerca un funcionario
Na entrada di nos oficinanan mester uza hand sanitizer
Mester mantene distancia di 1,5 meter
E reglanan aki ta valido entrante 9 di juni 2021. Departamento di Aduana ta spera di por a informa pueblo di Aruba debidamente.


c: text/html

text:
E seri entre Liga Pariba i Liga Pabou den Intermediate League ta kayente i kanando pareu. Esaki ta empatá na 5 wega na banda. Tur dos liga a gana den wikènt tras di lomba, esta djasabra 21 i djadumingu 22 di aprel 2018, dos wega di otro.
Intermediate League ta kai bou dje organisashon di Curaçao Little League. Den e liga aki aktualmente ta hungando un seri di enkuentro pa formashon di selekshon entre Liga Pariba i Liga Pabou.
E seri a kuminsá ku Liga Pariba ganando e promé dos enkuentronan i pues bai dilanti 2-0. Liga Pabou despues a empatá e seri na 2-2 i for dje momento ei e timnan a keda gana i pèrdè di otro. Den wikènt tras di lomba Liga Pabou a gana dos wega djasabra pa despues pèrdè e dos enkuentronan riba djadumingu di Liga Pariba. Tur dos liga tin pues 5 triunfo i 5 derota.
Den e promé konfrontashon djasabra Liga Pabou a superá Liga Pariba ku skor di 10-2. Picher ganadó tabata Keorden Leito, miéntras ku Joshua Leito a dal 1 hit den 1 turno na bate. Picher Rodmar Angela a pèrdè i Shammy Maximiliana i Henrick Scorea tambe tabatin 1 hit den 1 turno.
Liga Pabou a gana e di dos enkuentro djasabra ku skor di 10-8 i asina bai 5-3 dilanti den e seri. Picher ganadó a resultá Joshua Leito, miéntras ku Keorden Leito tabata bon pa 1 hit den 3 turno na bate. Pa Liga Pariba a pèrdè e wega picher Welton Lourens i Justin Dambruck tabata e mihó bateadó ku 2 hit den 2 turno.
Djadumingu Liga Pariba a logra kòrtá e ventaha di Liga Pabou, ganando ku skor di 13-11. Shammy Maximiliana a resultá e picher ganadó, miéntras ku Wilmer Bazur tabatin un mainta perfekto na bate ku 3 hit den 3 turno. E derota tabata pa picher Mairoshendrick Martinus i Pe-son Revierre a dal 2 hit den 2 turno na bate.
Finalmente Liga Pariba a empatá e seri na 5 wega pa banda, ora e selekshon aki a gana djadumingu atardi ku skor di 8-6 di Pabou. D’sean Wederfoort a resultá picher ganadó i Tyree Valerian a sali mihó bateadó ku 2 hit den 2 turno. Picher pèrdèdó tabata Greggson Juliana i Joao Carlos Serrao Batista a kaba ku 1 hit den 1 turno na bate.

robotstxt: allowed

filter: keep


text:
ORANJESTAD – Ex minister Otmar Oduber ta recobra su libertad awe atrobe, despues di tabata deteni pa 10 dia pa e caso penal Flamingo. Ann Angela, vocero di Ministerio Publico a confirma esaki diabierna pa noticiacla. Di otro banda, Minsterio Publico tabata kier otro y a pidi pa prolonga e detencion awe cu 8 dia mas pero Hues Comisario a dicidi otro. “OM ta considera apela e decision aki” Angela a sigui bisa.
E DETENCION
Tabata diamars mainta 10 di mei ultimo cu e ex mandatario a keda deteni, como sospechoso principal den e caso riba cargo di estafa y soborno. Dia 17 di mei, prome cu su fecha di posibel prolongacion tuma lugar, a traslade pa KIA pa motibo di salud, segun OM. Na 2020 a haci entrada hudicial na su cas, relaciona cu asunto di tereno di gobierno otorga ilegalmente den forma di erfpacht. Recientemente a detene su yiu homber J. Oduber tambe, y prome cu esey su ex coordinador A. Esser y tambe amigo H. Croes.


text:
PENSHONADO’S KUNNEN VOORGEDRUKT FORMULIER AFHALEN BIJ KANTOOR STATEN OMAYRA LEEFLANG OF VIA ONZE SITE (Zie onderaan het bericht)
Hustisia Penshonado ta yuda penshonadonan pa entrega ‘’bezwaar’’ kontra faktura di belasting di seguro básiko
Aktualmente vários penshonado ta ku man na kabes pa e faktura di belasting ku nan a haña pa paga seguro básiko. E problema ta ku penshonadonan no ta prepará pa paga e montante riba e faktura.
Hustisia Penshonado a informá i a splika ku e lei di seguro básiko lo baha pisa riba e penshonado fin di aña ora pone tur su entradanan huntu i kita 10% for di e penshonado. Pero awor ku e faktura di belasting a yega na kas di e penshonado, hopi penshonado ta komprondé loke HP a splika for di komienso.
Grupo Hustisia Penshonado ta bai yuda e penshonado pa gana mas tempu pa prepará pa e loke ku tin ku paga. P’esei HP a traha un formulario di ‘’bezwaar’’ esta protesta pa entrega na ofisina di belasting. Ku e ‘’bezwaar’’ nos ke logra pa duna e penshonado mas espasio pa prepará su mes pa e pago di e montante.
E ‘’bezwaar’’ ta bisa ku e lei a drenta na vigor 1 febrüari 2013 kermen for di unda ofisina di belasting a saka informashon di entrada di e penshonado miéntras 2013 no a kaba ainda? P’eseí e penshonado ta pidi pa ofisina di impuesto duna un splikashon for di unda a saka informashon di su entrada promé ku disidí di paga esaki.
De wet is per 1 febrüari 2013 in werking getreden. Het is mij echter nergens uit gebleken op welke jaarinkomensgegevens de Premie Basis 2013 is gebaseerd.
Mijn bezwaar is dan ook gebaseerd op de hoogte van de aanslag.
Uitgaande van mijn inkomen over het lopende jaar 2013, moet ik in ieder geval concluderen dat de Premie Basis 2013 ruimschoots te hoog wordt gesteld.
Uitdrukkelijk verklaar ik graag bereid te zijn tot nakoming van mijn verplichting in dit verband, echter zover voor mij duidelijk wordt gemaakt dat het gebaseerd is op het daadwerkelijk door mij verschuldigde bedrag.
E penshonado por bin buska e formulario di ‘’bezwaar’’ na ofisina di parlamento di Omayra Leeflang na edifisio di Staten den Punda, tur dia 9 pa 12 or di mainta serka sr. Cor de Graaf i sra. Nancy de Palm.
E penshonado mester yena su datonan personal riba e formulario i entrega esaki na ofisina di belasting.
E servisio aki di HP ta grátis komo yudansa na e penshonado miéntras nos ta warda e abogado entrega e kaso den korte den luna di òktober.
Omayra V.E. Leeflang
Bosero di grupo Hustisia Penshonado
Download het bezwaarschrift hier:
of direct hier: HP def Bezwaarschrift Voorlopige Aanslag BVZ no vrijwaring
HP Def Bezwaarschrift Voorlopige Aanslag BVZ No Vrijwaring
Advertentie


text:
les di Sabbatskol
otro idioma
Les di sabbatskol kuartaal 2, aña 2022, Titula: GÉNESIS
Les 4: E Diluvio
Fin di Diluvio
Lesa pa e siman aki:
Gén. 6:13-7:10, 2 Pe. 2:5-9, , Génesis 7, Rom. 6:1-6, , Salmo 106:4, , Génesis 8, Gén. 9:1-17.
TEKSTO PRINSIPAL:
"Meskos ku a pasa den tempu di Noe, lo pasa dia e Yu di hende bini" (Mateo 24:37).
djamars, 19-04-2022
Génesis 7:22-24 ta deskribí e efekto aplastante i total di e awanan, ku "tur El a bari for di riba mundu (Gén. 7:23) i "Shentisinkuenta dia largu mundu a keda tapá bou di awa"(Gén. 7:24). Ta kontra e trasfondo akí di destrukshon i desesperashon total 'Dios no a lubidá' (Gén. 8:1). E frase akí ta situá den sentro di e tekstonan ku ta kubri Diluvio, un indikashon ku e idea akí ta e mensahe sentral di e storia di Diluvio.
Lesa Génesis 8:1. Kiko ta nifiká ku Dios 'no a lubidá' riba Noe?
E verbo zakhar, 'korda', ta nifiká ku Dios no a lubidá; e ta mas ku solamente un ehersisio mental. Den konteksto bíbliko e 'Dios kende ta kòrda' ta nifiká e kumplimentu di Su promesa i hopi biaha ta referí na salbashon (wak Gén. 19:29). Den konteksto di Diluvio, 'Dios no a lubidá' ta nifiká ku e awanan 'a stòp' (Gén. 8:2) i ku Noe pronto lo ta kapas pa bandoná e arka (Gén. 8:16).
Aunke Dios no a duna mandato direkto ainda pa bai, Noe ta tuma e inisiativa i ta manda un raf promé, i despues un palomba, pa tèst e situashon. Finalmente, ora e palomba no a bin bèk, e ta komprendé ku "e awa a bai kompletamente. Ora Noe a kita un partí di e dak di e arka, el a nota ku tera a bira seku" (Gén. 8:13).
E komportashon di Noe ta riku na lès práktiko. Na un banda, e ta siña nos konfia Dios aunke E no papia direktamente ainda; na otro banda, fe no ta ninga e balor di pensa i tèst. Fe no ta ekskluí e deber di pensa, di buska, i di mira si loke nos a siña ta bèrdat.
I tòg, Noe ta salí solamente ora Dios, finalmente, bis'é pa hasi esei (Gén. 8:15-19). Es desir, asta ora e sa ku ta seif pa bai, Noe ainda ta dependé riba Dios i ta warda riba e señal di Dios promé ku e salí for di e arka. El a warda ku pasenshi den e arka. 'Manera el a drenta riba mandato di Dios, el a spera pa direkshonnan spesial pa bai Al final un angel a baha for di shelu, a habri e porta masivo, i a bisa e patriarka i su kas pa salí bai riba tera i hiba ku nan tur kos bibu.'-Ellen G. White, Patriarchs and Prophets, p. 105.
Lesa Génesis 8:1, Génesis 19:29, , i Salmo 106:4. Kiko e ekspreshon 'Dios no a lubidá' ta nifiká? Kiko e bèrdat akí ta nifiká pa nos, awor-es desir, kon Dios a mustra bo ku E 'ta kòrda' riba bo?
44


text:
Un tercer-generacion trahado di biña desde Verona, Italia, Cecilia Pasqua a bini Aruba pa un par di Dia pa conecta cu consumidonan y comerciantenan como tambe tur su clientenan entusiasma.
Pasqua Vigneti e Cantine ta un winery historico cu ta produci calidad halto di Veneto y biñanan Italiano, nan ta un di e topnan den e mercado di biña Italiano y tambe internacional. Cecilia ta splica cu e ta inspira pa e pasion di su famia, como tambe nan historia largo. E historia di Pasqua Vigneti e Cantine ta cuminsa na 1925, ora cu e prome generacion di rumannan Pasqua a bini Verona, Italia, y establece un negoshi nobo dedica na bendemento di biña for di nan pais na sur di Italia, Apulia. For di Wine Trade & Retail, despues nan a dicidi pa bira crecedornan di biña y lansa un winery di berdad. Dentro di un paar di aña, ora nan a haya nan vineyards den area di Verona, e compania a progresivamente haya nan importancia y visibilidad mereci.
Durante añanan 60, e segundo generacion di e famia a drenta den e negoshi treciendo un habrimento di export y orientacion na calidad halto. Nan a progresivamente mehora nan produccion, expandiendo un estado agricultural mas grandi, un vine research center inovativo, experimentacion cu tecnica di grafting y mehoracion den vineyards – – e famia a sigui concentra nan mes riba e ruta di excelencia.
Durante añanan 2000, e compania a haci un inversion grandi, den cuadro cu e conexion solido entre compania, famia y vineyards, cu e creacion di oficinanan nobo y planta di produccion na San Felice, den e curason di e vineyards di famia.
E tercer generacion di miembronan awor ta esnan encarga cu e winery: Riccardo, Alessandro, Cecilia y Giovanni.
Durante su bishita na e isla, Cecilia a host un trade lunch na Ritz Carlton, Casa Nonna Restaurant, invitando varios profesionalnan pa un wine tasting y food pairing. Den e parti atardi el a host un Meet & Greet na e tienda H&H Fine Wines & Spirits na Ponton, y riba e siguiente dia, Ritz Carlton a organisa un dinner special pa wine makers habri pa publico.
E tasting a inclui Pasqua’s 11 Minutes Rose, Romeo & Juliet PassioneSentimento White y Romeo & Juliet PassioneSentimento red, cual a wordo ricibi cu hopi entusiasmo.


text:
Caso raro riba Diabierna mainta
All Stories
Hues a confirma exigencia di Fiscal
ORANJESTAD (AAN): Un grupo di 5 acusado via video conference a scucha nan sentencia den e caso penal cu Ministerio Publico a cuminsa contra nan.
Diesun sospechoso lo mester presenta
Na April 2022 lo sigui cu caso Avestruz
Nan a cuestiona cu no a haya suficiente tempo pa studia e caso
Tin indicacion cu e tabata persigui muchanan via social media pa abusa di nan
ORANJESTAD (AAN)– Diamars mainta Hues a dicidi riba e peticion di abogadonan mr. Kock y mr. Illes pa kita e prohibicion di contacto contra Benny Sevinger.
ORANJESTAD (AAN): Dialuna mainta abogado mr. D. Kock, acompaña pa mr. Illes y ta representando Benny Sevinger y Pieter Susebeek,
ORANJESTAD (AAN): Dialuna 7 Februari 2022, un total di 11 persona lo mester presenta dilanti Hues pa e caso penal cu Ministerio Publico a cuminsa contra nan.


text:
ELIZABETH, New Jersey – Lee Parker mester un rugtas.
E ta un homber sin cas cu ta uza un saco di sushi blauw pa transporta su pertenencianan.
Asina ta ora cu e y su amigonan a haya un rugtas riba un bari di sushi cerca di un stacion di trein diadomingo na Elizabeth, new Jersey, nan a cohe pa bay cun’e.
“Ora mi a mira e rugtas, mi a bisa: “Esaki ta bon, mi por bay cun’e trabao, mi por hiba mi lunch”, Parker a bisa CBS New York, cadena afilia di CNN.
Asina cu nan a wak dentro di e rugtas, nan tabata sa cu nan mester a yama polis.
“E no tata un bom di coy hunta, pero si tabata tin kabel.”
Un monton di kabel y tubo cu a resulta di ta cinco bom. Autoridadnan ta pensa cu nan tabata vincula na e explosionnan di e dia prome na New York y New Jersey.
Polis a responde na e yamada di 911. Un di e bomnan a wordo detona pa un robot antiexplosivo.
Awo e hombernan ta wordo aclama como heroe den su comunidad. Un refugio local pa personanan isn cas a lansa un recaudacion di fondo online pa e dos hombernan.
Un parti di e ganashinan lo beneficia un coalicion pa esnan sin dak.
“Si no tabata ta pa e heroenan aki, Elizabeth lo a sufri un atake terorista devastador,”, e campaña di internet. “Nos ta recaudando placa pa e dos heroenan aki cu a haci asina hopi pa nos comunidad.”
“Un heroe? No, mi no lo bisa esey,” Parker a bisa WABC, añadiendo cu “solamente el a haci loke ta corecto.”
“Mi ta contento cu mi por a ripara e situacion y reacciona asina, danki na Dios, ningun hende a resulta herida, White a bisa.
Parker a bisa cu ainda e mester di un rugtas. E ta spera cu e atenciona ki cu e ta ricibiendo, por trece bon suerte.
Fuente: CNN en Español


text:
The content originally appeared on: Diario
Pediatra Dr. Eric Arends: Noah tabata un baby saludabel
ORANJESTAD (AAN): Dr. Eric Arends, pediatra cu a atende e caso di fayecimento di Baby Noah, a indica durante un conferencia di prensa diahuebs cu semper ora cu un mucha fayece, esaki ta algo hopi tragico, principalmente si ta trata di un mucha cu ta saludabel.
E profesionalnan medico semper ta purba di haya sa kico ta e causa di e fayecimento. Tin pashentnan cu tin problemanan cronico of cu a nace cu algun defecto of cu a desaroya cierto malesanan durante nan bida.
Pesey poco poco por wak cu nan ta bay atras y cu por yega un momento cu nan ta fayece. Pero un mucha cu ta totalmente saludabel, cu ta fayece di un manera asina, hopi biaha, ta reuni cu e mayornan y ta pidi un autopsia tambe pa determina kico tabata causa di morto, e medico a splica.
Cu permiso di e mayornan di baby Noah, el a comparti locual ta e resultadonan di e autopsia. En general, e patologo cu ta esun cu ta haci e autopsia ta wak e parti di pafo, si tin algun caracteristica of malformacion cu el a nace cu ne (malesa congenital).
Den e caso di Noah, e tabata un baby sano y externamente no a wak nada particular of cu por a mustra cu tabata tin algo cu no tabata bon cu ne pa cu su salud, a señala.
E di dos parti di e autopsia, wak e parti interno di e pashent y via microscopico ta visualisa e diferente organonan y pa haci esey ta tuma cierto partinan di e organonan pa analisa nan microscopicamente pa wak si tin cierto indicacion di un problema of un malesa di un of mas organo, Dr. Arends a señala.
Den e trachea, a wak un substancia blanco cu ta restonan di lechi. A examina e curason y esaki a mustra normal. Den stoma tambe a wak e mesun substancia blanco cu a wak den e trachea. E niernan tabata un tiki congestiona, pero esey ta sosode hopi biaha ora un pashent ta bay den shock pa falta di circulacion. E pancreas ni higra a mustra nada particular. Stoma, tripanan y e parti digestivo tampoco no tabata mustra nada particular, a indica.
El a agrega cu den e conclusion di e patologo, e ta menciona cu seguramente ta un forma di aspiracion a tuma lugar cu cuminda of lechi a finalisa den e trachea di Noah, locual no mester ta e caso. Esey a ocasiona asfixia (falta di oxigeno) cu na cierto momento ta causa cu e curason tambe ta stop di traha.
Tempo cu Noah a nace a haci un control cardiaco y tur test a sali normal. E palpitacion tiki acelera di curason ta algo cu ta wak normalmente den cierto mucha, pero ni e presencia di extra ‘hartoverslagen’ no ta causa un problema severo cu ta causa un paro cardiaco.
Dr. Arends a finalisa bisando cu Noah tabata un baby saludabel y medicamente no tabata tin un splicacion pakico e por a fayece na un manera inespera asina.


text: Diaranzon atardi a drenta informe di un accidente basta fuerte na e cruzada panort di Huchada na Santa Cruz, mesora a dirigi patruya na e sitio. Na yegada di e patruya a bin compronde cu aki ta trata di un accidente cu hopi daño material causa pa falta di preferencia. Ta trata aki di un Hyundai Accent preto cu tabata bini for di pariba y a yega na e cruzada “T” y a bay subi caminda y no a mira e otro Hyundai Accent blanco cu tabata bini di zuid y nan a dal den otro. Aunke e impacto tabata fuerte y cu hopi daño toch afortunadamente ningun hende a resulta herida.


text:
Baby Beach – Actividad di Soul Beach na Baby Beach a bira tenso, momento cu un turista a bira hopi malo.
Esaki tawata debi cu e turista lo a keda hopi den e solo cayente causando un zon ontsteking.
Esaki a causa cu e turista no por a hala rosea bon debi na e efecto serio ora bo keda directamente den solo pa varios ora.
Mesora a pidi pa ambulance
Aki ta unda e nightmare a cuminsa. No tawata tin ningun ambulance disponibel e momento ey pa pariba di brug, tur tawata bezig pabou di brug. Na Imsan tawata tin 1 ambulance berdad para, pero niun hende pa handle cu ne.
Segun nos a compronde pariba esta na San Nicolas lo tawata tin un actividad pa nos bishitantenan di Soul Beach, y si tawata bon Rode Kruis lo mester tawata presente, mirando cu ta trata di un actividad cu hopi hende. Pero Rode Kruis tampoco tawata tey.
Den careda di 3:30 lo a mira un ambulance cu spoed bayendo ariba, pero e momentonan ey ya polis a improvisa y pone e persona hopi malo den auto hunto cu famia y escortanan pa Imsan.
Polis a pidi ayudo tur caminda
Polis a haci su maximo esfuerso pa haya un ambulance, pero tawata manera un “mission imposible”.
A bay asina leu pa check cu Kazerne esta Savaneta Kamp y tambe a resulta negativo.
Y cada minuut tawata conta.
Segun nos a compronde cu e Ambulance lo a logra topa cu e auto transportando e victima altura di e Anker y a tume over bay Imsan.
Nos tin cu bisa cu algo a bay completamente robes diadomingo merdia cu e rooster di Ambulance.
Ta trata di un posibel eror serio ? Y si ta asina lo mester coordina miho pa evita tipo di situacionnan asina.


text:
Sexologia
Sexologia (papiamentu: sèksología) ta e ciencia di sexualidad, e ciencia aki ta bay riba diferente conocimento. Sexologia ta trata asina tanto di sexualidad normal y abnormal. Comunidad y sexologia ta influencia otro. Rond 1900 sexologia a desaroya. Na 1906 a considera como e nacimento di sexologia; for di aña ey e desaroyo di sexualidad como ciencia a crece masha lihe. Tawatin version di revista di sexologia y a lanta asosacion sexologico. Den aña '60 y '70 e revolucion sexual a soru pa diferente prosexualidad. Den e enseñansa sexologia ta wordo pocopoco introduci. Cabamento di aña '80 a sali e prome buki di lesa over sexologia pa docto den opleiding, un decennium despuesa bin pa publico mas amplio. Door di añanan a wordo cambio haci den e producimento den e plan: e prome ta psikiatra di orientacion psicoanalitico den e enfoke mas despues a cambia riba psicolog clinico cu ta bay over di terapia di comportamento.


text:
Sividivi – Diadomingo marduga den careda di 12:40 polis ta wordo manda un adres den Sividivi, pa un problema di pareha.
Na yegada di polis a resulta cu ta algo otro.
Polis a wordo informa door di un habitante di cas, cu net e ta sali y ta topa cu un of persona cu e boternan traha, estilo Molotovcocktail.
Parse cu e ta reconoce e persona of personanan, pero asina mes cu nan a wordo descubri toch nan ta tira e boternan traha conteniendo kerosin of gasolin. Ta trata di un boter di un biña cu a kibra y e otro tawata un boter di Night Train cu a keda intacto.
Pa un of otro motibo nan no a pega candela. Despues di esey mes ora nan a bandona e sitio den un auto.
Segun nos a compronde ta cu e caso lo ta un problema bieu, esta di relacion cu lo a caba. Pero pa un of otro motibo tin bastante odio y of venganza ainda.
Recherche y tambe departamento tecnico di polis a ser pidi pa e sitio y asina compila tur informacion posibel di e caso serio aki. Recherche sa unda pa busca basa ariba informacion di e habitantenan.
Si e personanan den e cas tawata drumi, lo por a pasa un tragedia.


text:
GRAN APERTURA DI LIGA MCB PROMÉ DIVISHON 2021-2022! JONG HOLLAND LO TOPA UNDEBA DJADUMINGU 27 DI MART, 6’OR DI ATARDI DEN STADION RIGNAAL ‘JEAN’ FRANCISCA!
Despues di un tremendo Kampionato aña pasa, FFK i MCB ta anunsiá e gran apertura di Liga MCB Promé Divishon ku lo tuma lugá djadumingu aki den Stadion Rignaal ‘Jean’ Francisca pa 6’or di atardi. E dos ekiponan ku lo mira akshon den e gran apertura di Liga MCB Promé Divishon ta Jong Holland i Undeba.
Promé ku bala kuminsá lora lo tin un tremdo show di D’Art ku presentashon di Sharrel ‘Adjatay’ Denisia, nos kantadó mayó. Tambe nos lo presentá e baluartenan ku lo dediká e kampionato na dje e aña aki. Durante ‘half-time’ lo tin diferente premio ku lo keda repartí i manera semper bar ku kushina lo ta bon surtí!
E aña aki Liga MCB ta wòrdu dediká na e siguiente baluartenan; Sr.Rignald Hato (èks hungadó/kolaboradó di FFK), Sr.Etiënne Siliee (tékniko), Sr.Malfried Sabina (èks rèfri), Sr.Erwin ‘Bazjòt’ Godfried (eks hungadó), Sr.Wilson Sommer (dirigente), Sr.Rignald ‘Bayena’ Clemencia (èks hungadó), i Sr.Robert ‘Robby’ Vicario (èks hungadó/masagista). E pèrsonanan aki ta tin un kontribushon enorme na e desaroyo di e deporte rei, futbòl. P’esei nan lo wòrdu homenahiá i FFK lo dediká e kampionato di e aña aki na nan.
Entrada pa apertura di Liga MCB Promé Divishon ta kosta fl 6,- pa adulto miéntras mucha di 6 te ku 12 aña i 60+ ta paga solamente fl. 2.50. Karchinan lo ta optenibel entrante djabièrnè, 25 di mart na ofisina di FFK i djadumingu promé ku wega na takia di FFK.
Gran mayoria di e partidonan di Liga MCB Promé Divishon lo tuma lugá den Stadion Rignaal ‘Jean’ Francisca i tambe den Stadion Antoine Maduro ku Stadion Ergilio Hato. Mayoria wega ta wòrdu hungá den wikènt esta, djabièrnè, djasabra i djadumingu pero lo bai tin tambe algun partido ku lo kai den siman i tur e weganan lo wòrdu dirigí pa árbitronan afiliá na FFK.
Preis pa kampionato regular ta 6 florin pa adulto miéntras mucha di 6 te ku 12 aña i 60+ ta kosta fl.2.50.
E ekiponan ku lo partisipá na Liga MCB Promé Divishon ta lo siguiente:
- Jong Holland
- Centro Barber
- Scherpenheuvel
- Jong Colombia
- Sithoc
- Centro Dominguito
- Victory Boys
- Subt
- Inter Willemstad
- Undeba
Liga MCB Promé Divishon lo wòrdu hunga di e siguiente manera:
E promé fase lo konsistí di dos buèlta regular den kua kada ekipo ta enfrentá otro na dos okashon ku un total di 90 wega. Den e segundo fase, e promé 6 ekiponan di e kampionato regular ta enfrentá otro na un okashon ku ta un total di 15 wega. Despues ta sigui e terser fase ku un buèlta di e promé kuater ekiponan di e ‘play off’ di 6 klup.
Den e ‘play off’ di 4 klup e klupnan ta enfrentá otro na un okashon ku ta un total di 6 wega.
Den e último fase di ‘play off’ di 4 klup, e dos promé ekiponan ta klasifiká pa e wega final di e kampionato pa mira kua ekipo ta titulá kampion di Liga MCB Promé Divishon.
Liga MCB Promé Divishon ta ranka sali den gran forma!
Undeba representando e pueblo di Banda Bou ta bin tur ku tin pa Jong Holland ku lo defendé nan título di Kampion di Liga MCB Promé Divishon aña pasá!
Un tabla lo bula den Stadion Rignaa ‘Jean’ Francisca djadumingu awor, 27 di mart.
Djaluna 28 di mart kos ta sigui kayente ku e gran inisio di Liga MCB Segundo Divishon, ku 2 partido sumamente interesante den Stadion Rignaal ‘Jean’ Francisca i Stadion Ergilio Hato.
Pueblo di Kòrsou ta keda kordialmente invitá pa bin na bòshi, bin apoyá bo ekipo preferí i disfrutá ku bo famia di e deporte rei, futbòl!
24 mart 2022


text:
Mary-Ann Mac Leod pa di dos aña konsekutivo a klasifiká pa final den den divishon B di Federashon di Tènis di Mesa Kòrsou (FTMK). E biaha aki Cai Walters ta su kontrinkante, ku por sierto den semi final a eleminá e kampion Dik Hendriks.
E kompetensianan di FTMK a sigui ayera, djarason 20 di novèmber 2019, ku e weganan preliminar i semi final den divishon B. Tabatin anteriormente tambe e seri di weganan den divishon A, kaminda ku Devon Meilink i Dimitri Leon a pasa pa final.
FTMK e aña aki ta dedika e weganan dje kampionato nashonal na Onny Wong. E ta un dje balaurtenan den e deporte aki i ta un persona ku pa hopi aña a praktika pinpòn i algun aña pasá tabata yuda hopi persona, speshalmente damanan ku kier a siña hunga e deporte. Hopi ta gradesido tambe na su persona pa a siña hopi teknika.
Un total di 14 hungadó a kompetí djarason den e kompetensia balido pa divishon B. E mihó dos hungadónan di kada grupo a sigi pa e seri di weganan den kwart final i despues semi final. E semifinalistanan tabata Fawzy Ayubi, Cai Walter, Dik Hendriks i Mary Ann Mac Leod komo úniko hungadó femenino.
Den semi Walters a gana ku skor di 3-0 di Hendriks. Ku e viktoria aki ela eleminá e kampion di 2018. E parsialnan tabata 11-8, 11-5 i 11-7.
Den e otro seri Mac Leod tabatin mester di 4 sèt pa superá Ayubi den un enkuentro duru bringá. Despues di a pèrdè e promé sèt ku skor di 8-11, e úniko hungadó femenino den kontienda a bin duru i gana e sigiuente tres sètnan ku parsialnan di 11-6, 11-9 i 12-10.
Pues awor mañan djabièrnè e final ta bai ta entre Walters i Mac Leod ku aña pasá a pèrdè den final kontra di Hendriks. E seri aki ta kuminsá 8or di anochi.
Despues ta sigui final di dòbel ku ta bai entre e Devon Meilink/Henny Metry i Dimitri Leon/Jaysron Mathilda.
E di tres evento e anochi aki lo ta final den kategoria Master 50+ ku ta bai entre e rivalnan di ultimo tempu den e kategoria aki, esta Raymond Begina kontra Hensley Wentwoord.
Komo ultimo lo bai tin e parti mas interesante ku e titulo di Kòrsou den tapara. Dimitri Leon ta bai pa su di tantisimo titulo kontra Devon Meilink ku ta kampeon di 2015.
E weganan final ta tuma lugá den Sala Rekreo Irene Moreno na Muizenberg, banda di Cine Rio i Little League Ball Park.


text:
Aruba
Warca Costa a haya droga y arma riba boto local Kayleen
Posted on 06/13/2022 9:37 am AST | Updated on 06/13/2022 9:37 am AST
ORANJESTAD – Warca Costa a haya droga y arma riba boto local Kayleen den fin siman. Asina nan ta raporta dialuna. Segun e raportahe, tabata den fin di siman (diadomingo) den careda di mainta cu e tripulantenan di Metal Shark di Warda Costa a haci un control riba e boto ‘Kayleen’’ cu matricula A-2122. Abordo a encontra tres persona masculino local. Durante control a encontra paketenan parecido na substancia ilicito. Esaki a pone cu a bai cu e boto rumbo pa substacion di wardacosta pa mas investigacion. Durante investigacion a encontra diferente substancia ilicito I tambe un arma di candela I munishon. E tres personanan a wordo deteni pendiente investigacion.
Henter e akshon a tuma luga den estrecho coperacion ku KPA su unidad di crimen organisa (UGC). Nan lo sigi cu e investigacion den e caso aki.
Wardacosta ta sigi vigila nos costanan pa tur tipo di crimen ilicito manera transporte di droga, di arma y di hende.


text:
The content originally appeared on: Diario
Zr.Ms. Groningen cu accion exitoso
ORANJESTAD (AAN): E barco di Marina Hulandes Zr.Ms. Groningen den un lapso di 24 ora a detecta dos transporte di droga. Den esaki e barco a confisca, segun calculacion, 1.040 kg di cocaina.
Na cuminsamento di juni un avion maritimo di patruya a detecta un ‘go-fast’ (boto rapido cu motor) den laman Caribe.
Siguientemente Zr.Ms. Groningen a involucra e helicopter MH-65 Dolphin cu ta staciona abordo di Wardacosta Mericano, pa asina por a localisa e contacto sospechoso.
No mucho despues e boto tabata visual pa e helicopter cu a obliga e boto pa stòp. Un rato despues a realiza un abordahe cu yudansa di un boto FRISC (embarcacion di intercepcion) cu a detene e ocupantenan.
Despues di esaki e tripulacion di Zr.Ms. Groningen, djis un rato despues di caba cu e prome accion, a mira un di dos ‘go-fast’. Di mes tabata bon cla cu Zr.Ms. Groningen tabata djis un par di miya nautico leu for di e ‘go-fast’. Pues a actua masha rapido mes, mandando un biaha mas e helicopter y e dos botonan FRISC (embarcacion di intercepcion) den su direccion. Debi na e rapides di accion e di dos ‘go-fast’ a keda deteni.
E cinco ocupantenan di ambos accion ademas di e contrabanda, a keda entrega despues na un barco di Wardacosta Mericano, pa procesamento na Merca.


text:
PERMIT PA MUSIKO I ARTISTANAN KUBANO BIN TRAHA NA KORSOU TA UN FALTA DI RESPET TOTAL PA NOS MUSIKO I ARTISTANAN LOKAL
WILLEMSTAD — Ku hopi asombro, Direktiva di Asosashon di Músiko i Artista di Kòrsou ( AMAK) a tuma nota ku Gobièrnu di Kòrsou pa medio di su Ministerionan di Hustisia i SOAW, a tuma un desishon inkorekto pa duna pèrmit di trabou na Músikonan i Artistanan Kubano.
Pa medio di e desishon aki, Gobièrnu di Kòrsou ta falta ku rèspèt pa nos músikonan i artistanan profeshonal lokal, ku por hasi e trabounan artístiko konserní mes un kos o mas mihó.
Funkshonarionan di e Ministerionan menshoná no a tuma ni e molèster pa konsultá ku direktiva di AMAK konforme dekreto Ministerial di 13 di febrüari 1976, firmá pa Minister mr. Jackie Voges. Den e dekreto aki( athunto) ta pará klaramente ku mester tuma konseho di AMAK pa lokual ta trata entrada di Músikonan estranhero aki na Kòrsou. Den e lei di Openbare Orde di 2015, ta bolbe menshoná e funshon di AMAK pa lokual ta trata di músikonan estranhero na Kòrsou pa bin traha.
Den “Richtlijnen de Ministerio di hustisia novèmber 2017 ( kopia athunto) ta bolbe trese e proseduranan ku mester sigui, dilanti.
Direktiva di AMAK ke urgi na tantu Ministernan i Ministerionan di Hustisia i di SOAW, pa wak den kuadro di leinan eksistente kon por remediá e fayo grandi aki.
AMAK ta konsiente ku nos mester di invershonnan den turismo, pero nunka esaki mester bai a todo kosto i es mas mester respetá leinan laboral di nos pais.
Direktiva di AMAK ke bolbe enfatisá ku e desishon aki ta un falta di rèspèt total pa nos músikonan i artistanan profeshonal lokal.
Direktiva di AMAK


text:
Posibilidat di repatriashon pa Venezolanonan riba 11 sèptèmber 2021
Posibilidat di repatriashon pa Venezolanonan riba 11 sèptèmber 2021
Geplaatst op 09 August 2021 dor di Ministerio Hustisia
WILLEMSTAD – Ministerio di Hustisia konhuntamente ku Direktorado di Relashonnan Eksterior i den koperashon ku Kònsùl di Venezuela, ta hasi tur esfuerso pa por ehekutá un buelo di repatriashon 11 di sèptèmber benidero si tin sufisiente interes.
Na e momentunan akí tin vários Venezolano na Kòrsou ku debí na diferente faktor ta deseá di regresá nan pais. Aparte di esaki, tin personanan prosedente di Venezuela ku aktualmente ta detené en espera di regreso pa nan pais, despues di a trata di drenta Kòrsou di forma indokumentá òf ku – despues di a drenta di forma legal – no a hasi e petishonnan nesesario pa estadia legal i konsekuentemente a bini den kontakto ku Hustisia.
Awor akí no tin buelo komersial ainda entre Kòrsou i Venezuela ku por yuda e personanan akí regresá nan pais. En bista di esaki, Minister di Hustisia ta den kombersashon ku Kònsùl di Venezuela pa logra realisá un buelo humanitario pa dia 11 di sèptèmber próksimo. Por lo pronto pasashinan ta na benta te ku 2 di sèptèmber prόksimo pa 6’or di atardi na Curacao Handling Agent situá den Pietermaai Parking Mall, na un preis di Naf 436,- inkluso ‘airport tax’. Pa e buelo akí lo tin un kantidat di lugá disponibel.
Un prueba di tèst di PCR di 48 ora promé ku e buelo, ku ta demostrá ku e persona konserní a tèst negativo pa Covid -19, ta obligatorio. Na yegada na Venezuela tambe tin ku pasa un PCR-tèst. Esaki lo kosta U$ 60 i mester hasi e pago adelantá na momentu ku kumpra e pasashi.
Ta bon pa remarká ku Venezolanonan ku pa un òf otro motibu a drenta Kòrsou na forma ilegal, lo no bini na remarke pa e trayekto di ‘Integrashon Responsabel’. Si e personanan akí disidí di biaha boluntariamente i no a risibí un desishon di ekspulshon anteriormente, nan lo no risibí un desishon ministerial di ekspulshon (verwijderingsbeschikking). Konsekuentemente, no lo prohibí nan pa regresá Kòrsou denter di 3 aña i nan lo por hasi un petishon pa estadia legal despues di a bandoná Kòrsou.
Si tin residente di Kòrsou ku ainda ta pegá na Venezuela, nan tambe lo por hasi uso di e buelo akí i laga kumpra nan ticket serka Curaçao Handling Agent. Den kuadro di desaroyonan pa ku Covid-19, nan lo mester tene kuenta ku e reglanan vigente pa drenta Kòrsou ku ta deskribí riba www.gobiernu.cw.


text:
Comparti bo iniciativa cu Nacionnan Uni.
Den september 2015, tur miembro di Nacionnan Uni (UN) unanimamente a adopta e programa internacional mas integral y ambicioso pa por crea un mundo mas sostenibel pa tur, creando 17 meta specific, Metanan Mundial pa Desaroyo Sostenibel (SDGs), pa logra un miho mundo cu nos tin awo pa 2030. Aruba tambe ta parti di e esfuerso pa por logra e obhetivo aki. Pa crea un miho Aruba y uno mas sostenibel, nos kier scucha mas di e sector educacional, negoshinan y organisacionnan no gubernamental y departamentonan, con nan ta contribui na e metanan aki. Ta requeri e esfuerso di tur pa logra e metanan.
E lista di “TO DO’s” aki ta crea un agenda na unda cu e desaroyo no ta basa solamente riba e perspectiva economico pero tambe ta inclui aspectonan social y di medio ambiente. Pa por implementa un structura efectivo di e Metanan Mundial pa Desaroyo Sostenibel (SDGs) y e agenda extenso pa 2030 y crea un Aruba miho y sostenibel, ta rekeri un comunidad comprometi y mas activo. Mas uni nos ta, mas y miho nos ta logra. Realisando cu no tur por wordo realisa pareu.
Pa sigui encurasha paisnan pa implementa e metanan aki, Nacionnan Uni a establece un proceso yama “SDG Voluntary National Review (VNR)” cu ta permiti paisnan reporta riba e implementacion di e metanan aki y pa esaki wordo revisa.
E proceso di revision door di miembronan, lo provee recomendacionnan riba con pa mehora e proceso di implementacion di e metanan aki riba nivel nacional.
Basa riba e revision, recomendacionnan ta wordo duna pa mehora e proceso di implementacion nacional di e metanan di Nacionnan Uni. Aruba lo ta inclui den e ‘SDG VNR Report’ di Reino Hulandes.
Riba 14 di juli 2022, tur pais den Reino Hulandes lo presenta na Nacionnan Uni e progreso cu nan a haci den implementacion di e SDGs y lo accentua tur e retonan cu nan tabata confronta. Tur esaki ta den e “Aruba SDG Report” cu lo wordo presenta na Nacionnan Uni.
E comision di SDG Aruba, cu a keda institui pa provee un direccion strategico y pa coordina e implementacion di e SDGs, a organisa diferente sesion pa envolve e comunidad pa identifica bon practicanan di organisacionnan local den implementacion di e metanan di Nacionnan Uni.
A captura y raporta varios iniciativa. Sinembargo tin mas inicitaiva y oportunidadnan na Aruba cu por contribui den logra e SDGs. Riba e website nos ta comparti e storianan aki den un rapport mas elabora. E rapport di Reino lo wordo entrega na Nacionnan Uni den un forma digital cu un link na e website di SDG Aruba www.sdgaruba.com.


text:
The content originally appeared on: Diario
ORANJESTAD (AAN): Un temblor cu a spanta basta hende na Aruba riba Dialuna marduga, y a hasta spierta esnan drumi, a keda registra pa 3:04 am.
Dialuna 13 di Juni 2022, e epicentro di e temblor di 3:04 am a wordo localiza na 12.18º Nort, y 70.11º West. Esaki ta exactamente 35 km Zuidwest di Refineria na San Nicolas, igual cu 38 km Zuid-Zuidwest di Wilhelmina Park na Playa. E epicentro ta riba lama, net 11 km pabao di Cabo San Roman, na peninsula di Paraguana na Venezuela.
E magnitud a wordo registra na 2.6º riba Scala di Richter, y e epicentro tabata na un profundidad di 65 km bao tera.
Hopi hende a sinti nan cas tril, y e sonido cu a bay acompaña cune tabata uno fuerte tambe. Sinembargo ningun informe a drenta di daño material na Aruba.


text: Diasabra madruga a drenta informe cu for di oranan tempran tin un persona sospechoso canando den e bario di e schoolnan na Washington y ningun hende conose e sospechoso ey, mesora a dirigi un patruya na e sitio. Na yegada di e patruya a bin encontra cu e caballero cu for di tempran tabata perdi. Ta trata aki di un turista hospedando na un cas na Palm Beach y a bay dwal den Washington. Polis a papia cun’e y a compronde su situacion y como cu e no a comete ningun crimen polis a yude pa e yega su adres.


text:
ORANJESTAD – Na maart ultimo Wings of Hope di Aruba Airport Authority a saca un invitacion pa tur scol competi y entrega un proyecto dirigi riba e Sustainable Development Goals(SDG’s).
Comision Nacional di UNESCO Aruba hunto cu 4 scol, cu ta den proceso pa bira miembro di e red internacional di scolnan asocia cu UNESCO, a entrega un proyecto cu yama “Waste Sustainably”
E 4 scolnan cu ta Colegio Hilario Angela , Prinses Amalia Basisschool, EduCampus Aruba y International School of Aruba den nan proyecto pa coopera cu Aruba Plastic Beach Party y cu Aruba Compost Club, pa hunto nan procesa sushi na un manera sostenibel y conscientisa maestronan, alumnonan y mayornan con nan por aporta pa entrega desperdicio di entre otro plastic ,carton y glas, pa esaki haya un bida nobo enbes di forma un peliger pa naturalesa.
Cu e proyecto aki e scolnan asocia cu UNESCO a gana e premio mayor y ta tuma un stap grandi pa aporta na diferente di e metanan internacional pa yega na un mundo sostenibel(SDG’s), treciendo e metanan aki den praktica.
Un danki ta bay na Wings of Hope pa e tremendo iniciativa y un caluroso pabien ta bay na e team di scolnan!


text:
KOMUNIKADO DI KUERPO POLISIAL KÒRSOU Tópiko: polis a konfiská un pistol den área di Sun Valley.
KOMUNIKADO DI KUERPO POLISIAL KÒRSOU
no.: 380 /2016
Fecha: 7 novèmber 2016
Tópiko: polis a konfiská un pistol den área di Sun Valley.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djaluna 7 di novèmber 2016, Sentral di Polis a haña notifikashon ku habitante di un kas den área di Sun Valley a haña un pistol den su brivenbùs. Polis a bai na e adrès menshoná, en bèrdat despues di un kontrol a haña un pistol kolo pretu ku 12 bala skèrpi den un brivenbùs. Habitante di e kas a deklará na polis, na momento ku el a bai na rekohé pòst el a topa ku e pistol. Polis a konfiská e pistol i e balanan pa mas investigashon. Investigashon den e kaso ta kontinuá.
Athunto: potrèt


text:
Advertisements
๐ ๐ถ๐ป๐ถ๐๐๐ฒ๐ฟ ๐ฑ๐ถ ๐๐๐๐๐ถ๐๐ถ๐ฎ ๐๐ฎ ๐๐ฒ๐ฟ๐ฎ ๐ธ๐ผ๐ป๐ผ๐รญ ๐ธ๐ ๐๐๐ฒ๐ฟ๐ฝ๐ผ ๐ฑ๐ถ ๐๐ฟ๐ฎ๐ป๐๐๐ฒ๐ฟ ๐รฒ๐ฟ๐๐ผ๐
WILLEMSTAD โ Djaluna 28 di mart 2022, Minister di Hustisia nobo, sr. Shalten Hato huntu ku kolaborador nan di Gabinete, Sekretario General i Direktor di Sektor di Hustisia a realisรก un bishita pa sera konosรญ ku Brantwer Kรฒrsou. Di parti di e kuerpo, nan a keda risibรญ pa e Komandante di Brantwer Kรฒrsou, ing. Elvin Regina i su staf di manehรณ.
Durante di e reunion Minister di Hustisia huntu ku su delegadonan a risibรญ un presentashon di kon e kuerpo di Brantwer Kรฒrsou ta hinka den otro, funshonalidat i tareanan di kada departamento. Durante di e reunion tambe maneho di Brantwer Kรฒrsou a tene un presentashon relashonรก ku e trayekto nobo den e kuerpo titulรก โVersteviging van de Brandweer Curaรงaoโ, durante kual trayekto lo atendรฉ e siguiente areanan di atenshon:
1) Organisashon i funshon,
2) Areglo di posishon hurรญdiko,
3) Sistema di formashon profeshonal,
4) Lei i regla,
5) Plan di komunikashon interno i eksterno.
Durante di e reunion kuerpo di Brantwer Kรฒrsou a enfatisรก riba e importansia pa kontinuรก ku reunionnan struktural huntu ku e staf di manehรณ di Brantwer pa asina por garantisรก e trabou nan di fortifikashon den e kuerpo i salbarguardiรก posishon hurรญdiko di kada personal ku ta resortรก bou di kuerpo di Brantwer Kรฒrsou.
Durante di e reunion a hasi entregรก ofisial di plan pa e proyekto โVersteviging van de Brandweer Curaรงaoโ, na Minister di Hustisia Shalten Hato.
Despues di reunion, Minister Hato a risibรญ un rekorido na pรฒst di Brantwer Rio Canario, Mundu Nobo, tambe na e kantor prinsipal di Brantwer Kรฒrsou. Riba petishon di Minister Hato, e la kombersa tambe ku personal di warda i skucha nan inkietut komo ambtenar i kon nan ta mira desaroyo di e kuerpo.
Despues di e enkuentro a palabra ku lo bai kontinuรก ku tratamentu di e puntonan di atenshon pa Brantwer Kรฒrsou riba un base struktural.


text:
ORANJESTAD – Recientemente Directie Natuur en Milieu a ricibi e yabinan di e edificio na unda nan lo ta ubica. Entranteawe mes mudanza a cuminsa. Pa e motio aki DNM ta informacommuidad cu nos departamento lo ta cera 26 y 27 februari2020.
Despues di e fecha aki DNM lo ta situa na e localidad noboconoci como Uncle Louis Store cu e address B. v/d Zeppenveldtstraat #7 den promenade na Sanicolas. E servicionan di DNM lo continua riba fecha 28 di februari na e localidad nobo. Nos number di telefoon y email lo no ta operacional te cu proximoanuncio.
Por haci uzo di e number di telefoon 594-8724 pa casonan di emergencia y cualkier eventualidad di casonan cu ta relata nanos medioambiente y naturalesa. DNM ta gradici un y tur cu a haci’e posibel nos yega na e localidad nobo aki. Nos ta sperapueblo di Sanicolas keda contento cu e monumento nobo di Uncle Louis Store.
Mientrastanto, nos disculpa pa cualkier inconveniencia e dianandi mudanza lo por trece cune.


text:
Diahuebs durante dia polisnan special a drenta diferente cas pareu. E entrada hudicialnan aki ta riba droga y Arma. Team di Team di aresto, Recherchenan, K9 y otro departamentonan tabata riba pia mainta tempran y den oranan di atardi tabatin accion. Na cada cas tabatin diferente detencion cu a tuma luga. Na e entrada hudicial nan aki polisnan a busca den cas y tambe pafo rond di casnan. Noord Monserat , Tarabana ,Madiki y St Cruz Kas Ariba. Mester bisa si prome cu haya ordo pa por haci un entrada hudicial tabatin investigacionnan andando y relaciona cu e investigacionnan a haci un entrada hudicial na cada cas. Tipo di investigacionnan asina ta casonan cu ta hiba dianan di investigacion prome cu drenta den e casnan.
Awe e diabierna team special a sigui cu diferente raza, den oranan di atardi por a mira entrada hudicial na un cas na Tankileendert K9 tabata presente y algun recherchenan den oranan di atardi.


text:
Kralendijk – Departamento di Salubridat Públiko ta hasi un yamada na siudadanonan ku un estado di salú vulnerabel pa pasa e angua di corona si nan no hasi esei ainda. Ta bai pa hendenan ku por ehèmpel diabétis, preshon haltu, malesa vaskular i di kurason. Si hendenan den e grupo di riesgo akí pega ku e vírùs di corona, nan ta kore un riesgo mas grandi ku nan ta haña keho serio i tin ku bai hòspital.
Na Boneiru e variante delta di e vírùs ta aktivo. Ta konosí ku hende por pega muchu mas fásil ku e variante akí. Hendenan ku un salú vulnerabel tin biaha ta pensa ku ta mihó si nan no pasa angua. Pero hustamente pa e hendenan akí ta hopi importante pa nan bakuná. Asina nan ta kore ménos riesgo ku nan ta haña keho serio si nan pega ku e vírùs.
Pa un bon protekshon ta importante ku un persona ta kompletamente bakuná, pues a pasa dos angua. Finalmente un persona ku pasa dos angua tin ménos chèns pa den kaso di kontagio bira hopi malu i bai hòspital. Ta rekomendá hende ku un salu vulnerabel pa konsultá ku nan dòkter di kas promé ku nan pasa angua.
Siudadanonan ku ke traha un sita pa pasa angua kontra corona, por yama e number grátis 0800 0900. Nan por pasa e angua tambe sin sita djasabra di 09:00 – 14:00 na Kompleho Deportivo Jorge Nicolaas. Na e sentro deportivo semper un dòkter ta presente pa kontestá pregunta tokante e angua di corona promé ku un hende pasa e angua.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Ta trahando pa presupuesto 2023 keda entrega na tempo na Parlamento
Conforme planificacion, e presupuesto preliminar di Pais Aruba pa aña 2023 a bay dia 9 di juni pa CAFT pa asina e organo di supervision financiero por duna su opinion. Den e siman di 20-24 juni CAFT lo por saca nan conseho y Gobierno lo tin cu prepara e reaccion riba esaki cu lo wordo inclui den e Memoria di Splicacion cu lo bay compaña e concepto di Ley di Presupuesto 2023. Si tur cos bay manera planifica, Departamento Huridico lo por ricibi e concepto di presupuesto den e siman di 27 di juni pa 1 di juli. Despues Departamento Huridico hunto cu Conseho di Minister lo por presenta e concepto no mas tarda cu dia 4 di juli na Raad van Advies pa Gobierno por haya nan conseho. Di e Colegio Halto di conseho aki, nos lo por spera un conseho na fin di juli of na comienso di augustus.
Asina cu Raad van Advies keda cla cu nan conseho riba Presupuesto 2023, Gobierno ta haci e cambionan necesario y ta brinda e concepto di Presupuesto na Parlamento. Tur esfuerso ta wordo haci pa asina na fin di augustus, Minister di Finansa por entrega e concepto di Presupuesto 2023 na Parlamento di Aruba. Si tur cos cana bon, e debate den Parlamento lo por tuma lugar den e ultimo 3 luna di aña 2022 y e Presupuesto 2023 lo por keda aproba fin di december 2022. Despues cu Gobernador firma e Presupuesto 2023, esaki ta bay pa keda publica den Landscourant pa por drenta na vigor na comienso di aña 2023.


text:
Lider di partido POR sr. Otmar Oduber a reuni cu sr. Gobernador dialuna atardi unda cu a repasa e trabounan cu sr. Informador a haci durante transcurso di siman pasa y cual rapport el entrega diabierna. Aworaki e ta reuniendo cu lidernan pa den e siman aki logra nombra un formador. Unabes cu esaki tuma luga, e ora ey lo por mira tambe e disponibilidad cu tin tambe entre e partidonan pa por forma un gobierno y asina asumi e retonan y responsabilidadnan cu nos tin nos dilanti.
Te cu aworaki e partido cu ta exclui for di e formacion di e proximo gobierno ta partido AVP, pues partido MEP, POR y RED lo mester bay sinta na mesa hunto cu formador unabes cu formador wordo identifica y wordo presenta pa sr. Gobernador.
Sr. Oduber ta splica cu e base ta pa tin un gobierno di sigur minimo 11 asiento entre partido MEP y POR y amplia esaki mas cu ta posibel unda cu partido RED a mustra disponibilidad. ‘Nos a mustra riba e hecho cu tin puntonan cu tincu papia riba dje y puntonan di principio cu nos partido ta para riba dje y cu nos mandato cu tin den ‘Partijraad’ ta condiciona na cierto puntonan. Den nos programa nos a pone atencion na varios punto cu a bin dilanti mediante encuesta y encuentronan cu instancianan ya for di comienso di aña (e puntonan aki no a cambia y a keda prioridad). Pa nos como partido e ta prioridad tambe den formacion di un gobierno. Mi ta convenci cu si mira programa cu tin di partido MEP y den cierto forma di partido RED, ta mira cu ta habri pa papia y combersa riba temanan di importancia pa comunidad. Mester bisa cu no a yega e fase di reparticion di carteranan ainda. Aworaki e prioridad ta pa prome, sr. Gobernador nombra un formador. Despues di esaki e siguiente paso logico, lo ta pa mira similaridadnan entre e dos of tres partidonan y mira si por forma un plan di gobernacion na nivel Nacional. Di e forma ey por ‘baha bandera di partido’ y pone puntonan di prioridad di comunidad dilanti. E ora e ta bira un programa combina di gobernacion pa tur hende cu ta biba riba e baranca aki. E plan di gobernacion mester ta na beneficio di tur hende riba nos isla.
Concluyendo sr. Oduber a splica cu unabes e pasonan menciona tuma luga, ta mira ken ta e miho actornan e ora pa atende cu e diferente carteranan. Sigur ta mira ‘schommelmento’ cu lo mester bay tuma luga, pasobra nos a bisa cu nos lo no mantene e 9 ministerionan y pues enfasis ta bay cay riba carteranan nobo.


text: Diasabra for di oranan di mainta polis tabata ricibi yamadanan di cu e conocido choller “Lloyd” ta molestia hendenan den caya, na varios ocasion polis mester a bay core for di diferente sitio. Ta den oranan di atardi polis a bisa ta basta y a bay atende seriamente cun’e ora a top’e na altura di sala di corte polis a ripara cu e ta bao influencia di droga pero Lloyd a core bay direccion zuid pa bay den caya atrobe. A busk’e y a top’e pazuid di Big Bazaar den Middenweg unda eynan a detene. A solicita un vehiculo di transporte pa hib’e na warda unda e por pasa su influencia di droga den un cel pa e bira bon.


text:
E siman aki tabatin varios topico cu a hala atencion. Entre nan e anuncio di ministro encarga cu Turismo y Salud, cu introduccion di e ‘eigen bijdrage’ no ta continua. Esey ta hopi laat den e proceso, pasobra den e ultimo simannan e decreto nacional di regulacion general (landsbesluit houdende algemene maatregelen) a pasa e tempo legalmente estableci na parlamento, pa e organo aki por studia y eventualmente expresa opinion of obhecion contra esaki. Mientras oposicion a pidi un reunion pa trata e tema, den e tradicion bon estableci pero negativo, presidente di parlamento a haya ta bon pa no haci esaki. Lamento opositor ta mustra un obstaculo minusculo pues nada tabata stroba introduccion di e medida via cual e ciudadano ta cuminza haci un aporte ora haci uso di cierto facilidad medico.
De repente awor ta anuncia cu e decreto no ta bin na vigor, y e pregunta ta kico por a pasa ey. Nos ta pensa cu e motibo pa cual a para e decreto na ultimo ora ta pasobra consideracion di caracter meramente politico a hunga un papel determinante. Lo a pensa na ultimo momento, cu ‘bypass’ oposicion den e asunto aki ta wega di mucha, pero cu unavez e decreto ta efectivo, e consecuencianan politico ta cuminza haya forza. Esaki por bira un tema politico o politiza masha facil mes, sigur si ta trata di atencion medico pa e gruponan mas vulnerable. Lo a considera cu ta demasiado facil pa duna oposicion un regalo asina, unda ta dificil pa desmenti cu e ta un medida pa motibo financiero. Awor e mandatario a anuncia cu ta atende e asunto financiero di otro manera, loke ta yama e pregunta pakico no por a haci esey promer cu a cuminza e trayectoria legal pa pasa e decreto. Cu un poco creatividad nan mester por a imagina un solucion diferente. Awor lo mester warda kico lo ta e solucion cu ta bay bin, pero un cos ta sigur: nos lo ta bay paga esey tambe… Manera ta bisa na Hulandes, ‘linksom of rechtsom’, di cualkier manera o forma, ta nos lo paga e cuenta final.
Claro cu pa esnan cu lo tabata keda afecta directamente cu e medida, e cancleacion ta bon noticia, aunke e lista positivo di remedi cu gobierno ta bay sigui paga, si ta keda publica.
E ta menos bon noticia pa e demas personanan cu mester bay paga di algun forma mas cu ta paga caba. Con realmente esey ta bay tuma lugar? No tin ningun plan, asina leu cu nos ta na altura, di aumenta e prima di AZV pa esnan emplea. Esey lo ta corecto tambe pasobra e ta basta halto caba y aumento lo significa mas gasto imponi riba empresa y empleado, mientras e maneho ta pa limita e ‘cost of doing business’. E otro fuente importante pa AZV ta e impuesto indirecto BAZV, cobra hunto cu BBO, cu ta bay pa financia operacion di e entidad.
Awor, ta bay aumenta BAZV? Bueno, si y no. No, no ta contempla aumenta e tasa di BAZV, pero esaki lo bay desaparece den introduccion di BTW (Impuesto riba Valor Agrega), o lo por keda como un parti dedica di e BTW, riba esey hustamente no tin claridad ainda. Un cos ta sigur y esey ta cu e introduccion di e BTW lo bay acompaña pa un aumento drastico di impuesto indirecto, di cual BTW y actualmente BBO ta forma parti importante. Importante ta, segun nos opinion, cu den e presupuesto multi-anual cu gobierno a presenta, por mira e aumento drastico aki na 2023, mientras cu, asina leu cu nos sa, no tin cambio contempla den e demas impuestonan indirecto (accijns y invoerrechten, p.e.). Pa trece na memoria e cifranan exacto cu gobierno a presenta: na 2023 tin un aumento di impuesto indirecto proyecta, di Afl 181 miyon mas cu aña 2022: di Afl. 551 miyon pa Afl. 732 miyon. Un aumento di 32,8% cu no por tin splicacion a traves di e crecemento economico modera cu lo tin otro aña. Sin un crecemento economico grandi e extra ingreso aki pa gobierno ta bin automaticamente di e poder di compra di e ciudadano y e turista, aparte di e inflacion fuerte anticipa.
Nos ta haya straño cu nos no ta mira tanto cuestionamento di e plannan gubernamental, fuera di e gremionan empresarial. Gobierno mes ta involucra actualmente den un consulta cu partidonan interesa, sin cu den publicidad ta penetra algo mas cu algun observacion general. A cuminza cu un porcentahe di 12,5% pa introduccion di BTW, despues a circula esun di 18%, despues dos tasa diferente, despues un tasa di 14%… Nos ta na apenas un mitar aña pa mira inicio di e impuesto den operacion, y no tin un claridad ainda.
Nos ta kere cu e situacion aki no ta casualidad. Ta parce cu atrobe nos ta bay, sea na un introduccion forza na ultimo ora, o nos lo mira un uso di e ‘dificultadnan’ como argumento pa posposicion di e ley te 2024… Te awe ainda no por mira nada di un gobierno convenci cu e BTW ta necesario. Finalmente nan lo bisa cu ta Hulanda y IMF a impone e cos aki. No spera di gobierno algun claridad di con ta bay compensa pa e austerizacion cu no lo tuma lugar via e eigen bijdrage. Ora e golpi yega,nos lo haya sa…, y finalmente nos lo paga tur cos.


text:
Watty Vos Boulevard – Diadomingo anochi den careda di 8’or polis mester a bay poco panort di rotonde na Wayaca, unda un pick up lo a ranca un palo di luz.
Pick up Avalanche no a keda
Na yegada di polis nan a haya informacion cu lo ta trata di un pick up Avalanche y cu esaki despues di comete basta destruccion a sigui bay.
Palo di luz
E pick up aki lo a hala na su man robes, rancando varios bloki y pa na final ranca un palo di luz, lagando e benta ariba caminda.
Polis a busca
Polisnan a busca unda e auto tawata bayendo, pero no a bin logra hay’e debi cu lo a bay sconde.
E parti bon ta cu autoridad tin e number di e auto y mas cu claro unda e ta registra pues e lo mester bay deal cu polis laat of trempan.
Polis di trafico hunto cu patruya di Playa tawata unda e auto a comete e destruccion y a warda un rato pa e team encarga cu Watty Vos Boulevard yega pa nan ruim op.


text:
Nos ke konstruí un 'kas di buki' di palu pa enterkambio di buki gratis pa publiko. Kaminda ku hende por trese buki ku nan no ta husa mas pa hende ku no por kumpra buki por haña gratis. E 'Kas di Buki' aki lo bini dilanti di museum i nos ta desea pa e kashi tin e forma i kolornan di e museum.
Aktualmente nos ta buskando 10 boluntario ainda
Saturday • 08:00 - 20:00
Outside
0 / 10 Boluntario
5 Organization volunteers
5 Organization volunteers
Fundashon Terramar Museum
Jude
Finies
7014700
Partisipá ku e djòp aki
Nos ta buska boluntario ku ke asisti ku e proyekto kreativo aki. Personanan ku por traha ku palu, ku por ferf i trabou di konstrukshon fini. E dimenshon di e kashi parti paden lo ta 60 pa 40 cm.


text:
Mantelzorg ta encera e cuido a base voluntario door di un persona na un miembro di famia of otro sernan keri. Esaki por ta e cuido di un anciano of di un persona cu un malesa cronico of terminal of di un persona cu limitacion. Mantelzorg ta sosode ora cu no tin un centro apropia pa tuma e cuido di e ser keri over, ora no tin lugar disponibel den un centro of ora no tin e medionan financiero pa por busca un cuido profesional.
Mantelzorg pa anciano
Na Aruba e mantelzorg pa aciano ta hopi comun. Un partner ta cuida e otro partner biew, un yiu of nieto ta cuida su major of abuelo, un bisiña ta juda un anciano cu ta biba su so y cu no tin famia. Esaki ta wordo haci for di un sentimento di amor, humanidad of necesidad. Cualkier cu e motibo por ta, e cargo pa e mantelverzorger ta uno hopi pisa y uno cu nos no ta pone e debido atencion ariba dje na Aruba.
Cargo pisa pa esun cu ta cuida
Un hende cu ta cuida structuralmente un otro persona ta haye confronta cu un cargo pisa: e responsabilidad grandi pa e salud y bienestar di e persona cu e ta cuida (mientras e mes no tin un educacion medico), e peso financiero cu ta bin hopi biaha cu cuida un hende, e peso emocional di ta bezig henter ora cu un otro hende (hopi biaha a costo di bo mesun bienestar) y e peso fysico cu hopi biaha ta grandi pasobra mester hisa, carga of yuda un hende cu no por yuda su mes. Pa no papia mes di e peso cu ta bin ora e mantelverzorger tin su mesun famia y trabao pa “take care” di dje, aparte di cuida pa un ser keri.
E mantelverzorger mes mester ayudo
Na Aruba nos tin masha tiki atencion pa e mantelverzorger, nos no ta sostene e mantelverzorger den su trabao voluntario y tampoco nos ta ripara ora esaki ta bira dimas pa e persona. E mantelverzorger por haya un “burnout”, bira depresivo, haya kehonan fysico y emocional. Esaki por conduci tambe na cu e mantelverzorger, cu a cuminsa porta e trabao voluntario cu hopi amor, ta end op ta resenti e persona cu e ta cuida. Esaki por hasta hiba e mantelverzorger pa comete abuso verbal, emocional y físico contra e persona cu e ta cuida. Pesey nos mester percura pa tin un infrastructura adecua cu ta sostene e mantelverzorger den su trabao, por ehempel cu guia medico of por medio di un consulent specialisa den mantelzorg, cu praatgroepen di mantelverzorgers caminda por intercambia experiencianan y duna otro tips y sosten, cu enfermero specialisa cu por reemplasa e mantelverzorger ora esaki mester un break of ta malo of kier ba\y cu vakantie y asina por nombra hopi mas manera cu por sostene un mantelverzorger.
Mantelzorg ta un deber?
Den mi articulo anterior tocante vergrijzing na Aruba, mi a indica cu den e añanan cu ta bin nos poblacion di anciano lo crece grandemente. Si nos no zorg pa tin e infrastructura adecua cu suficiente centro di cuido pa anciano y suficiente personal cualifica pa duna cuido, nos lo wak e fenomeno di mantelzorg crece tambe grandemente. Caminda antes porta mantelzorg ta wordo haci mas a base voluntario, e lo bira un deber. Pa evita esaki nos mester actua awor.
Cu bo sosten, mi lo traha pa implementa e parti reglamentario y di infrastructura pa nos por tin aki na Aruba mas centronan di cuido pa anciano y tambe pa nos por duna mas sosten profesional na esnan cu lo keda eherce e trabao voluntario di mantelzorger pa un of otro motibo. Un voto pa mi lo ta uno tambe pa mehora e calidad di cuido pa un mihor calidad di bida pa nos grandinan.


text:
Kralendijk- Kámakra di Komèrsio di Boneiru tambe ta adaptá su servisio na kliente en konekshon ku e nivel di riesgo 5 ku a wòrdu deklará pa Gezaghebber Edison Rijna.
Orario adaptá
Kámara di Komèrsio lo ta habrí for di djaluna te ku djabièrnè solamente entre 10.00 i 13.00 pa risibí kliente. Nan ta konsehá bo pa mas tantu posibel hasi uso di e posibilidatnan pa tuma kontakto ku nan pa medio di imeil, di manera ku bishita físiko ta keda limitá na e kasonan pa kua a traha sita adelantá.
Alabes nan ta supliká bo pa mas tantu posibel paga ku karchi di bankomátiko òf ‘online’.
Lesa tambe:


text:
Willemstad- Djabièrne dia 19 di mart riba petishon di Ministerio Públiko di Kòrsou a detené e sospechoso C.S.H. di 50 aña na London.
Ministerio Públiko Kòrsou a pidi Reino Uní pa detené C.S.H. por medio di un petishon di asistensia hurídiko den e investigashon grandi yamá Themis. Detenshon di C.S.H. ta e di 8 den un korto tempu. Anteriormente den e investigashon aki tabata tin detenshon na Kòrsou na luna di novèmber2020, febrüari i mart 2021. E detenshon di mas resien a tuma lugá djasabra 13 di mart kaminda a detené S.A.P. di 36 aña ku a biaha via di Repúblika Dominikana pa Kòrsou.
Ta sospechá ku C.S.H. ta forma parti di e organisashon yamá No Limit Soldiers (NLS). Ministerio Públiko ta sospechá ku NLS ta un kolaborashon kriminal i ta tene e organisashon responsabel pa diferente asesinato kometé den Reino Hulandes i pafó di esaki. Tambe ta sospechá ku e organisashon tin hopi aña ta dediká nan mes na narkotráfiko internashonal.
Kolaborashon
Segun Ministerio Públiko, ta danki na e kolaborashon internashonal ku Reino Uní ku por a aresta C.S.H., un miembro prominente di e organisashon. Ta sospechá ku C.S.H. tabata kordinadó di asesinato i tabata direktamente inbolukrá den dunamentu di òrdu di diferente delitu di violensia entre otro na St. Maarten.
Un tim spesial di Metropolitan Police a detené C.S.H. den su bibienda na London. Riba petishon di Ministerio Públiko tambe tabatin entrada hudisial na e bibienda i den su negoshi na London. Ministerio Públiko a hasi un petishon di ekstradishon di C.S.H.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text: Recientemente e pareha hoben forma pa Jerwin Giel & Rahaida Wever a lansa oficialmente ‘1 Touch Response’. Un producto di alarma personal cu por scapa un bida. Un producto unico riba mercado aki na Aruba specialmente pa nos grandinan. Aruba su porcentahe di anciano ta halto y hopi ta prefera di keda cas en bes di drenta un cas di cuido. E alarma personal aki por ta beneficioso y cu un simpel ‘touch’ e por scapa un bida. E ta mas bien un alarma personal pa tene e famia trankil na momento cu nan ser keri ta na cas nan so. Un idea cu a nace cerca Jerwin Giel, bibando cu un experiencia cu su propio wela, un señora grandi di edad cu a kita cay den su cura di cas y keda benta abou pa 5 ora largo wardando riba un yudansa. Cu un primi riba e ‘1 Touch Response’, e melding ta drenta cerca 5 number di emergencia registra cu ta haci e yamada di emergencia. Jerwin ta splica tambe cu e alarma no ta solamente pa anciano pero por wordo uza tambe pa mayornan cu kier ta pendiente di nan yiu sin cu tin mester di duna un telefoon celular, cu un simpel primi, e mayornan lo wordo notifica cu e yiu ta den un emergencia. Tambe e alarma ta traha cu un sistema virtual cual ta wordo uza pa personanan cu problema mental of cu Alzheimer, cu ta te cierto cantidad di meter e pashent por cana nan so, manera cu e pashent surpasa su espacio virtual, esaki ta manda un señal pa e numbernan registra. E ‘1 Touch Response’ sigur ta un producto cu lo bay yuda scapa un bida of un persona den emergencia.


text:
Esaki no ta cuadra cu berdad. Gobierno no ta bay duna ningun amnistia na ningun grupo, y tampoco tin esaki den pipeline. Dia cu a duna amnistia tabata na aña 2010 y tabata basa riba e ley cu a worde introduci door di minister anterior, cu a papia riba e modelo Suizo cu hende tabata haya 3 aña y despues di 3 aña e mester a sali.
Consecuentemente tabata tin miles di hende indocumenta na e momento cu a drenta den Gobierno, pero ta hendenan cu tabata tin permiso caba of a haci intento pa haya permiso y tabata mas di 5 aña bibando na Aruba, cu permiso cu a worde rechasa na final di Gobierno anterior na 2009 y pa e personanan ey a duna amnistia e tempo ey. E motibo ey no ta existi mas. No tin un motibo pa duna un amnistia na e momentonan aki pasobra cu por haya bo permiso si bo ta cumpli cu tur e reglanan manera cu ley ta stipula.
Consecuentemente no tin ningun motibo pa duna un amnistia na e momentonan aki. Simplemente si ta cumpli cu e reglanan, doño di trabao ta firma pabo, ta bay labor, labor, si no tin Arubiano pa e trabao, ta duna un conseho positivo y e resto di documentonan ta entrega na Dimas y si cumpli cu tur esakinan, ta haya e permiso normal manera e proceso tin cu cana.
No tin ningun motibo pa esey. Ta mira awo cu hendenan kier haci uzo di personanan cu ta priminti tur sorto di cos y nan ta worde estafa door di esaki. Kier a manda un voz di alerta pasobra ta mira cu e ta birando algo grave cu hopi hende ta worde estafa sin cu nan ta haya un solucion pa e problema cu nan tin na e momentonan ey.
Segun Minister Sevinger, gobierno a haya diferente persona cu a bin cu e permiso den nan man y nan ta bisa cu nan a paga 750 pa e permiso ey y nan ta bin puntra si e permiso ta valido. Ya nan a worde estafa caba. Na e momento ey nan tin cu haci un denuncia na polis y hopi biaha e denuncia ey no ta sosode pasobra nan tin miedo pasobra cu nan ta ilegal, nan tin miedo di haci e denuncia ey.
Di parti di e minister, ta haci e denuncia awe na minister di Husticia, pa Ministerio Publico y husticia haci un investigacion, pasobra no solamente e personanan aki a worde estafa, pero ta falsificacion di un vergunning di ministerio di Sevinger cu su firma, door di gruponan cu awo investigacion ta bay mustra ken e hendenan aki ta.
Den e investigacion cu ta bay cuminsa awor aki, polis y Recherche lo trece dilanti claridad ken e personanan aki ta y ki castigo nan lo haya, pasobra e minister a haci un denuncia oficial na e personanan cu ta haci tipo di estafanan aki. Aparentemente ta papiando di masha hopi mes. No tin’e cuantifica ainda. Mas e notifica aki sali, mas hende lo bin dilanti y lo haya sa ta ki enbergadura esaki ta. Ta algo hopi grave cu hende ta worde estafa y mas ainda cu Departamento di gobierno, ministerio den e caso aki di infrastructura y integracion, permisonan ta worde falsifica y minister su firma ta worde falsifica sin cu ta un firma di minister.
E minister ta spera cu husticia por yega na nan, pasobra cu ta supone door cu asina hopi hende a worde estafa cu e personanan aki tambe lo bin dilanti cu ta tal persona a estafa y e ora ey husticia lo cana su caminda pa e hendenan aki haya nan castigo.


text:
Mientras cu Fiscal a exigi 3 aña di prison
ORANJESTAD (AAN): Tabatin un interesante sentencia di Hues di Corte den Promer Instancia den e caso penal cu Ministerio Publico a cuminsa contra e homber di inicial D.
Ta asina cu despues di tratamento di e caso luna pasa, Hues a duna orden pa laga e sospechoso D., sera na KIA, liber na pendiente di su sentencia. Esey caba ta duna indicacion cu algo no normal ta pasando.
Fiscal a exigi 3 aña di prison: Tratamento di e caso a tuma lugar luna pasa caminda Fiscal a acusa D. cu na 2006, el a abusa sexual di su yiu muher R., kende e tempo ey tabatin 8 aña y actual 23 aña. Fiscal ta haya D. culpable a base di declaracion di tres testigo di cual dos ta ruman muher di D.
Nan a bisa cu mas o menos 15 aña pasa R. a bisa nan cu D. a mishi cu ne na su parti intimo. Fiscal a exigi 3 aña di prison di cual 6 luna ta condicional cu un tempo di prueba di 2 aña.
Defensa di Abogado: Abogado di D., mr. Mohamed a bisa Hues cu e ta haya cu no tin prueba di sosten y cu ta solamente declaracion di e yiu muher tin. E abogado a mustra riba sentencia di Corte Supremo cu ta mustra cu den casonan di abuso y inmoralidad, ademas di e declaracion di e victima mester busca prueba di sosten. Si no tin prueba di sosten no por castiga e sospechoso.
Sentencia: Hues a bisa cu e acusacion contra D. ta cu na 2006 e a haci actonan inmoral cu yiu muher R. (di 8 aña). Hues ta haya cu no tin suficiente prueba.
Hues a mustra cu e tres testigonan, di cual dos ta ruman muher di e sospechoso D., a declara di a tende di R. mas o menos 15 aña pasa, cu su tata D., a mishi cun’e, Hues ta haya cu e declaracionnan aki ta confirma e denuncia di R. pero no por worde usa como prueba di sosten.
No tin prueba di sosten: Hues a bisa cu e declaracionnan aki no por worde usa como prueba di sosten pasobra tur esaki a bin for di un Fuente, esta e mucha R.
Hues a sigui bisa cu e yoramento di R. ora cu e tabata contra dos di e testigonan, tampoco por worde uza como prueba di sosten.
Hues a mustra cu e declaracion di e ruman muher di e sospechoso D., cu a bisa cu D. a bis’e cu esaki a sosode tempo cu e tabata adicto na droga y no tabata conciente kico e tabata haci, tampoco no ta prueba di sosten. Hues a mustra cu e ruman muher despues a declara cu e ta supone cu su ruman D. a haci’e pasobra e tempo ey e tabata adicto na droga pero D. mes no a bis’e nada.
Hues a conclui cu tur esaki ta trece cu ne cu no tin prueba di sosten y mester declara D. liber. Hues su decision ta cu e ta declara D. liber di e acusacion di a abusa di su yiu muher.
Por a mira expresion di alegria riba cara di D. ora el a tende cu el a worde declara liber.


text:
Ya diaranson 20 di october, nos ta na un luna cu Gabinete Wever-Croes II a huramenta pa e siguiente periodo di gobernacion. Un coalicion solido y firme a wordo forma entre Partido Movemiento Electoral di Pueblo MEP y Partido Raiz pa sigui enfrenta e retonan grandi cu nos pais ta pasando aden. Pa Prome Minister Evelyn Wever-Croes, ta un honor grandi pa sirbi nos pueblo pa di dos biaha como Prome Minister.
Pueblo di Aruba a vota pa un coalicion y nos mester respeta esaki y dun’e su balor. Un coalicion na unda cada Partido ta sirbi y traha cu sinceridad, transparencia, colegialidad, creatividad, pasion y diciplina pa logra lo maximo pa nos pais. MEP y RAIZ un luna pasa a tuma e timon di Gobernacion pa traha pa Aruba meymey di e lama turbulento cu ta afectando no solamente Aruba pero henter nos planeta. Tur pais na mundo na e momentonan aki ta para dilanti retonan grandi; pa sigui proteha y salba bida y alaves rescata economianan y crea cuponan di trabao. Un tarea grandi cu gobiernonan rond mundo tin cu sigur no ta facil.
“Despues di un luna di gobernacion, Gabinete Wever-Croes a cumpli cu loke pueblo a pidi, dus un coalicion. Hunto cu nos partner nobo di coalicion, Gobierno ta pone e enfoke pa Aruba riba recuperacion,” Prome Minister a enfatisa.
Prome Minister a remarca cu den cualkier constelacion di gobierno, e enfoke lo mester ta recuperacion economico y recuperacion total di e pais. “Y aki nos kier a mira un partner cu no solamente lo mira riba e situacion prome cu Covid pero un partner cu hunto ta bay adelanta riba e situacion prome cu Covid. Siña e lesnan cu nos mester a siña prome cu covid y mehora loke por mehora. Haci Aruba mas fuerte, mas resiliente pa si un siguiente crisis bin nos por wante miho”.
Den esey, Prome Minister a accentua, Partido MEP y Partido RAIZ tin metanan comun pa concentra riba e recuperacion di nos pais pero poniendo e enfasis riba e ser humano, riba e personanan cu a sufri hopi den e periodo tras di lomba y merece miho. Esey ta e acuerdo di gobernacion cu tur integrante di Gabinete Wever-Croes a yega na dje.
“Manera JF Kennedy a yega di bisa: ‘Partnership no ta un postura pero un proceso continuo cu ta crece mas fuerte y efectivo cada aña segun nos ta traha hunto pa e causa comun’. Y ta e base aki di solidaridad patriotico, nos ta poniendo den practica den e gobierno di MEP – RAIZ. Aruba tin cu bira un pais resiliente, sigur, innovativo, sostenibel y feliz pa biba. Pueblo por tin pleno confiansa cu hunto, paso pa paso nos atencion completo lo ta pa supera e olanan di e lama turbulento di e temponan aki. Pueblo por tin confiansa cu e coalicion aki di MEP y RAIZ lo sigui traha cu respet pa otro y integridad pa logra e progreso, bienestar y felicidad cu nos pueblo ta anhela y merece. Aruba mester di nos tur”, Prome Minister Evelyn Wever-Croes a expresa.


text:
Kamara di seguridat den cloud, dikon? / Cloud recording
Bo tin kamara di seguridat of bo ta pensa pa bai pone, lo bo pensa pone kamara ku un dvr of nvr ta sufisiente tog ?
Prome ku mi sigui : NVR/DVR ta un sistema ku ta ser usa pa graba video for di kamera e ta un box similar na grabador di kaset.
E kontesta ta no. awendia kamara no ta solamente un medio di wak kiko a sosode despues di akto a kontrali bo por ser alerta prome ku e sosode.
Teknologia ta algu sigur ku ta sigui move tur dia i kriminal nan tambe.
Pero kiko lo sosode si ....
- Un kriminal bai ku bo dvr/nvr of bo kamera ?
- Un kriminal kita koriente for di bo kas
- Un kriminal deskonekta internet
Esaki no ta pone bo pensa ?
Cloud recording
Si bo tin of bo no tin dvr/nvr kaba bo no mester kita of kumpra nada solamente bo mester subskribi sigui algun paso i e video nan di e kamara ta wordu warda, masha fasil mes , sigur i saif. Bo por konekta kualke sistema di kamera of kamera na un sistema ku ta graba e video usando teknologia di cloud recording.
E sistema di cloud recording tin varios posibilidat entre otro :
- Graba bo kamara nan den tempu real
- Alerta bo di moveshon nan sospechoso
- Alerta bo di konekshon di e kamera i e server (koriente, ladron, internet? )
- i Hopi posibilidat mas
Tur esaki sin instala ningun software, bo no mester tin kompiuter solamente bo ta paga un suma hopi chiki similar na un pastechi.


text:
PROME MINISTER EVELYN WEVER – CROES A RICIBI BISHITA DI E CONSUL NOBO DI REPUBLICA DOMINICANA
PROME MINISTER EVELYN WEVER – CROES A RICIBI BISHITA DI E CONSUL NOBO DI REPUBLICA DOMINICANA
ORANJESTAD – Prome Minister a reuni cu e Consul General di Republica Dominicana sr. Pedro Ventura, durante un bishita di introduccion di e consul nobo na Prome Minister. E consul nan ta resorta bou di Ministerio di Asuntonan General y pa e motibo aki, nan ta haci nan bishita introductorio na Minister President.
Consul General di Republica Dominicana sr. Ventura y Prome Minister Wever – Croes a papia riba diferente aspecto relaciona cu e colonia Dominicano estableci na Aruba. E colonia aki ta estableci pa hopi tempo caba y ta forma gran parti di nos poblacion. Un otro tema cu a papia di dje ta encera puntonan relevante pa e comunidad Dominicana.
Ademas, e consul general sr. Ventura a extende un invitacion na Minister President, pa haci un bishita na Presidente di Republica Dominicana y pa delibera riba con pa estrecha lasonan entre e dos paisnan. Entre otro, pa mira con Aruba por haci uzo di servicionan medico na Republica Dominicana. E pais ta ofrece cantidad di servicio cu por ta mas favorabel pa Aruba y ciudadanonan, considerando cu nan ta apenas 1 ora leu di Aruba,’ Prome Minister a splica.
Minister President a duna palabra cu e lo delibera cu su coleganan Minister riba e tema aki y a sigura cu Gobierno di Aruba ta hopi interesa den estrecha e lasonan aki. ademas, lo institui gruponan di trabou pa por prepara esaki. Terminado, e consul General a gradici Minister President pa su tempo y su atencion


text:
Variante Omikron di SARS-CoV-2
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E variante Omikron, tambe konosí pa su kódigo di identifikashon PANGO B.1.1.529, ta un variante di SARS-CoV-2, e virus ku ta kousa COVID-19.[1]
E prome kaso konosí a wordu detekta na Botswana dia 9 di novèmber 2021. Dia 26 di novèmber 2021 e Organisashon Mundial di Salú ta klasifiká esaki komo un variante di preokupashon i ta dun'e e nomber di e lèter griego Omikron.


text:
Deskripshon Di Vakatura: Kiko Ta Nifika 1 FTE?
Hopi biaha bo ta topa e abreviashon, FTE, aki den vakaturanan. E abreviashon aki ta para pa Full Time Equivalent òf ekivalente na tempu kompletu (tradusí na Papiamentu). Na Vlaanderen ta papia di ‘voltijds equivalent’ òf werktijdfactor.
Kiko ta nifika 1 fte?
Un FTE òf ekivalente na tempu kompletuta un unidad di kalkulashon, ku ta wòrdu huza pa ekspresa dos kos. Esakinan ta:
- e kantidat di empleado òf;
- e peso òf grandura di un posishon.
Den vakatura, mayoria bia, FTE ta referi na e di dos nifikashon menshoná akiriba. Es desir e grandura òf peso di un posishon di trabou.
Kuantu ora 1 fte ta?
1 FTE ta un siman di trabou kompletu. Generalmente nos ta tene kuenta ku un siman laboral di 40 ora. Sin embargo, esaki por varia, i no ta mesun kos pa tur kompania. Na un kompania (kompania A) un siman laboral kompletu ta 40 ora, pero na un otro (kompania B), esaki por ta 38 ora di trabou pa siman, tin kompania (kompania C) ta asta yega 36 ora pa siman.
Supone ku un dunadó di trabou tin un vakatura di 0,8 FTE. Pa bo sa kuantu ora di trabou pa siman esaki ta, bo mester sa kiko ta wòrdu konsiderá tempu kompletu na e kompania aki. Kemen e kantidat di ora ku sea ta 0,8 òf 0,6 FTE ta representa, ta depende di kiko ta 1 FTE na e kompania en kuestion.
Dùs ta importante pa si e kantidat di fte, den e kaso aki 0,8 wòrdu menshoná, pa menshona kiko 1 FTE ta. Di e forma aki bo por mira ta kuantu ora e 0,8 FTE ta.
Pero e informashon aki tin biaha ta keda afó.
Ehèmpel pa kalkula 0,6 fte na kantidat di ora
Bo por kalkula e kantidat di oranan di trabou pa siman ku FTE. Bo ke sa kuantu ora di trabou pa siman 0,6 FTE ta den e ehèmpel anterior? Laga nos huza e kompanianan menshoná akiriba, kompania A, B i C pa kalkula e kantidat di ora ku 0,6 FTE ta serka kada un.
Kompania A ta huza 40 ora di trabou komo nan 1 FTE.
Lo sigiente ta konta e ora ei pa kompania A:
0,6 x 40 = 24 ora pa siman
Na kompania B:
0,6 x 38 = 22,8 ora pa siman.
Anto na kompania C:
0,6 x 36 = 21,6 ora pa siman.
Kalkula FTE
Bo ke kalkula bo FTE òf bo ke wak kuantu or abo ta traha pa siman? Ku nos calculator di FTE, bo por hasi esaki.
Bo ke kalkula bo kantidat di ora basá riba bo FTE? E ora ei bop or huza e calculator akibou.
Pa ken tur e informashon di FTE ta relevante?
FTE ta spesialmente importante pa empleadonan i gerentenan di Human Resources na por ehèmpel un kompania di produkshon ku varios trahado di tempu parsial. Manera a splika na kuminsamentu di e artikulo aki, FTE por wòrdu huza tambe pa indika e kantidat di trahado. E FTE ta wordu huza den e kaso aki pa por ehèmpel konverti e kantidat di oranan trahá dor di tradonan di tempu parsial den ora trahá pa trahadonan di tempu kompletu.
Un ehèmpel:
Na kompania X, 1 FTE ta ekivalente na un empleado ku ta traha 40 ora pa siman.
Kompania X tin 3 empleado di tempu parsial. Un ta traha 34 ora, otro 24 i e último 30 ora.
Bo por pone esaki den konteksto di tempu kompletu.
Den e kaso ei bo ta konta e total di ora di tur e empleadonan di tempu parsial i dividi esaki dor di 40 ora (1FTE)
34+24+30 = 88 ora pa siman
88/40 = 2,2 FTE
E magnitud di e 3 empleadonan part-time aki su trabou ta mesun kantidat ku 2,2 trahado di tempu kompletu.
Pensamentu final
Si bo topa e abreviashon, FTE aki den un vakatura dne futuro, kòrda wak kuantu ora 1FTE ta. Si esaki no ta wordu menshona, ta un motibu balido pa tuma kontekto ku Rekurso Humano of dirèkt ku e persona di kontakto pa e vakatura en kuestion
Laga mi sa si bo tin pregunta, komentario riba e artikulo aki ta wòrdu apresiá.


text:
LifeStyle: Di acuerdo cu informacion nan di Centro nan pa control y prevencion di enfermedad di Merca. Pa 11 aña caba nan a comproba cu drumimento malo , laat ta un gran causa di Alzheimer.
Pasobra bo no ta laga bo mente sosega suficiente. Hende grandi nan tin e tendencia di drumi menos, esey kiermen cu tin mas posibilidad di haña Alzheimer na un edad halto.
Haña Alzheimer riba 65 aña a subi cu 12,2 prociento den e ultimo aña nan aki. Estudio ta bisa tambe cu si bo tin Alzheimer caba, e chens ta mas grandi pa e enfermedad por Avanza si no sosega/ drumi suficiente. Tambe un di e motibo nan pa haya Alzheimer si bo ta come hopi vet, e por ta 75% mas halto cu un persona cu no ta come vet (malo)


text:
FOCUS Digital Magazine di maart ta ilustra riba su portada Elizabeth Johnson, yiu muhe di Ted y Desi Johnson, cu ta bisa cu e ta un previlegio pa lanta den e famia cu e tin. Su mama, tata y dos rumannan, a yude den tur aspecto di su bida pa forma e persona cu e ta awe. Di su mama el a haya e caracteristica di ta espontaneo, y di su tata di ta hopi determina.
Cu e mision pa logra e metanan grandi cu por aporta positivamente na e sociedad, Elizabeth Johnson tin e speransa pa den futuro por defende e hendenan cu a haya un trato inhusto. E echo cu e tin su soñonan ta solamente e ‘tip of the iceberg’, cu mester wordo realisa door di esfuerso y trahando duro.
Actualmente e ta den e prome aña di su estudio di Notarieel Recht na Universidad di Leiden. Elizabeth a lanta den un hogar unda ambos mayor a studia ley y ta trahando den e area aki te cu awendia. Esaki sigur a influencia su interes pa e estudio, pero e ta di hopi importancia p’e, cu e ta scogiendo algo cu e mes tin interes den dje pa studia.
E ta di opinion cu hende muhe y hende homber mester haya un trato igual. Y pa hopi aña caba esaki no ta pasando. Hende muhe semper a wordo mira como e sexo ‘debil’ y ‘incapaz’, un stigma cu e lo kier cambia. Su mama ta un ehempel p’e, cu muher por ta kico cu nan kier ta, el a studia ley, a haya tres yiu y awo tin su carera y su famia.
Un di Elizabeth Johnson su soñonan cu e kier mira realisa ta pa logra di ta un hende muhe exitoso y rico, rico den e sentido di tin experencia di bida, amor, amor propio, sabiduria y felicidad. Lesa e entrevista inspirativo di Elizabeth den FOCUS Digital Magazine, cu ta accesibel via Apple iStore, Android Google Play Store y www.focus.aw (Menu Tab FOCUS DIGITAL)


text:
SAN NICOLAS – Diasabra ultimo Kiwanis Club of San Nicolas a organisa e prome edición di “Raising Princess into Queens – Being Me & Loving It!!!”. E evento tabata un evento organisa pa empodera mucha muher nan di nos isla, door di diferente topico nan di interés pa formación di nos hoben nan.
E evento a tuma lugar na Filomena College Mavo y a conta cu 52 participante, di tur parti di nos isla. Sra. Endrah Richardson–Gumbs presidente di Kiwanis San Nicolas, a habri e mainta yamando tur participante bon bini y a enfatisa na nos hoben cu obstáculo nan por wordo venci cu un actitud positivo. A demostra esaki door di bisa e muchannan: “si mi no a bisa boso, boso no tabata sa cu mi a sali for di cas cu dos diferente sapato bisti”. Un momento chistoso, pero impactante presenta door di Presidente Endrah.
E participante nan a wordo sopresa cu un bishita special door di nos Prome Minister, sra Evelyn Wever – Croes. Min.Pres. a duna un discurso eloquente y a comparti algún experencia personal cu e participantenan.
Otro parti special ta ora cu directora y sub-directora di Filomena College Mavo, juf. Raquel Lampe y juf. Joraine Oduber a yama tur nos hoben nan bon bini na Filomena. Juf. Lampe tambe a conta un storia personal con el a vence obstáculo nan pa awe ta para eynan como directora di dicho scol. “Mi no a haci e mihor escogencia nan ora mi tabata mas jong, pero mi a para pa nan y na edad di 30 aña mi a bay scol bek. E tabata un periodo nervioso y mi a logr’e”, ta locual juf. Lampe a comparti. Cu e conseho aki na e hoben nan, juf Lampe kier a enfatisa cu si nan kier logra algo, nan concentra cu siguransa na e meta y nan lo logra esaki.
Siguientemente, participante nan a atende diferente sesión. E prome tabata “Salud Mental”; e parti di “Being Me & Loving It!!!. guia door di Sra. Charisse Hoen, Dahariana Evertsz y Empowerment Queen, Nicole Godett.
Tambe participante nan a haya oportunidad pa atende 3 diferente sesion. ‘Feminine Hygiene’ patrocina dor di Compra Aruba cu nan producto Always. Sra Jadira Leter hunto cu asociadonan di Famia Planea a comparti e importancia di un higiena limpi, especialmente durante nan periodo. Sra. Erika representante di Always a duna tambe splicacion encuanto di tur e producto nan cu Always ta ofrece. Always activamente ta educando nos hoben nan cu nan programa #EndPeriodPoverty. Kiwanis San Nicolas ta hopi agradeci na Sra. Ana Maria Ramirez y Always Aruba pa brinda nos participante e oportunidad aki dor di yuda y papia di menstruacion.
Nos Miss Aruba, Thessaly Zimmerman a duna nos participante un session di etiquette. Den un manera interactivo y educativo participante nan a siña encuanto di etiquette y nan comportacion corporal.
E di tres sesión presenta pa miembro di Kiwanis San Nicolas Sra. Esther Emerencia–Gomes hunto cu su ruman Sarah Gomes conocí como “The Gomes Sisters”. Nan a presenta “Con bo ta presenta bo mes”, tanto profesionalmente pero tambe cu e toke di fashion. Nos mucha muhe nan a encanta e sesión aki.
Pa conclui e mainta exitoso aki, O’Niels Caribbean Kitchen y Neigha, a percura pa un suculento almuerzo. Danki pa e contribución aki di O’Niels y Neighba. Participantenan por a sinta na mesa pa saboria e almuerzo y comparti nan experiencia di e mainta cu e presentadoranan y demás miembronan femenino di Kiwanis San Nicolas. Tambe un gradicimento na Mercal Trading N.V. pa nan contribución na e bunita evento aki.
Y pa despedí den un forma amical, Sra. Giandra de Cuba di Level Up Leadership & Personal Development a comparti tambe su experiencia personal como empresario, cu e hobennan. Cu hopi interés y empodera, nos hobennan a despedí di e mainta educativo y exitoso aki.
E prome edicion di “Raising Princesses into Queens” organisa door di Kiwanis San Nicolas tabata un exito rotundo
SAN NICOLAS – Diasabra ultimo Kiwanis Club of San Nicolas a organisa e prome edición di “Raising Princess into Queens – Being Me & Loving It!!!”. E evento tabata un evento organisa pa empodera mucha muher nan di nos isla, door di diferente topico nan di interés pa formación di nos hoben nan.


text:
Kralendijk- Segun kolaboradó di frakshon di UPB, Jeffrey Levenstone, miembro di Konseho Insular Daisy Coffie mester stòp di ataká James Kroon manera ela bin ta hasi ultimamente.
Segun Levenstone a bisa, últimamente por nota ku Coffie ta ataká Kroon riba tur sorto di kos, pa pone e diputado den un mal lus. Un di e tópikonan ku Coffie lo a purba di hasi esaki kun’é ta e temátika di hür di e kompania Cuba Compagnie.
Segun Levenstone a bisa, e akuerdo ku e kompania aki sinembargo a kondusí na un invershon kuantioso den e edifisio, hopi kupo di trabou i otro ingreso pa Entidat Públiko. Levenstone ta bisa ku ta ora di traha huntu i pone kos kana, na lugá di hunga polítika barata.
Apresio
Mester bisa ku últimamente Daisy Coffie ta kosechando hopi apresio den pueblo pa su forma di hiba oposishon. Coffie ta mustra kada bes di bin bon dokumentá i ta hasiendo pregunta al kaso, entre otro riba asunto di rotònde, investigashon den asuntu di integridat, hürmentu di edifisio dor di gobièrno i otro tópikonan al dia.
Ta komprondiendo ku e forma di funshoná di Coffie tin hopi polítiko riba e isla, especialmente den seno di e partido bèrdè i blou basta nervioso. Coffie a mustra su mes skèrpi i krítiko tambe di ròl i proseder di gezaghèber Edison Rijna, pero -kontrali na sierto otro polítiko- e ta hasi esaki sin falta ningun hende e rèspèt nesesario.
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Gabinete kier 50,000 menos vuelo na Schiphol pa aña
(NLTimes) - E decision di Gabinete di Hulanda por impone un minimo di 10 porciento den disminucion di e cantidad di vuelo permiti na...
Corte di Husticia ta tuma accion contra exposé di casino online na Corsou
(CuraçaoChronicle) – Corte Comun di Husticia di Aruba, Curaçao, Sint Maarten and Bonaire, Sint Eustatius y Saba a duna veredicto contra e respuestanan atribui...
11,500 cas por keda construi den oficinanan bashi y/of bandona na Hulanda
(NLTimes) - Hulanda por construi por lo menos 11,500 vivienda nobo si haci uso di e 1,622 oficinanan bashi y bandona den e pais,...
Minister Hulandes di Salud Publico: Medidanan di coronavirus nobo ta posibel si situacion deteriora
(NLTimes) - Hulanda posiblemente lo mester impone medidanan pa coronavirus si e situacion deteriora, Minister Ernst Kuipers di Salud Publico, Bienestar y Deporte a...
Casi 2,200 persona ta registra pa traha na RdK
(curaçaoChronicle) – Casi 2,200 persona a aplica pa trabaonan na refineria na Corsou. Refineria di Corsou (RdK) y Curaçao Refinery Utilities (CRU) a anuncia...
Centenares di studiante na Amsterdam a manifesta pa compensacion mas husto
(NLTimes) - Centenares di studiante a reuni na Dam Square na Amsterdam riba diasabra pa manifesta pa ricibi un suma mas halto di asistencia...
Coalicion nobo di Rotterdam ta enfoca riba seguridad, naturalesa y vivienda
(NLTimes) - Autoridadnan cu lo tuma e mando na Rotterdam lo enfoca riba e tema di siguridad, naturalesa, construccion y bunitesa durante e proximo...
OM: Tempo ta cabando pa Schotte haci areglo di pago pa e 1.8 miyon...
(CuraçaoChronicle) – Gerrit Schotte ainda no a responde na e opcion cu Ministerio Publico (OM) a ofrece na e ex-prome minister pa haci un...
Fiscal ta exigi sentencia pa bida largo contra sospechosonan di asesinato di Peter R....
(NLTimes) - Fiscalnan a recomenda cu e dos sospechosonan di e asesinato di Peter R. de Vries keda sentencia na henter bida den prison...
Sospechoso den asesinato di Peter R. de Vries ta tira culpa riba un tercer...
(NLTimes) - Kamil E., un di e sospechosonan den e asesinato di reportero specialisa den crimen Peter R. de Vries, a ahusta su declaracion...


text:
Temporada di carnaval a cuminsa y EPI ta habri e aña jena cu ambiente carnavalesco organisando e tan spera Eleccion di Reina 2020 cu ta wordo organisa pa studiantenan di EPI pa asina nan siña kiko tur un evento ta trece cune. Fuera di siña e parti organisatorio tur fondo cu lo wordo recauda cu e eleccion, e bar y cushina ta destina pa viahenan educativo cu lo wordo realisa durante e aña escolar aki y lo tuma lugar na New York. E aña aki e eleccion tin como thema: “Lighting & Uniting”, di e forma aki EPI kier uni studiante, unit, scol y aruba henter den e celebracion unico di Aruba su carnaval.
E eleccion di Reina di Colegio EPI ta conoci pa su creatividad y trahenan carnavalesco traha di material recycla y cu detallenan elegante. E huradonan lo tin e tarea dificil di saca e Reina. Tambe lo bai saca diferente premio durante eleccion manera Best Show, Best Costume, Best speech, Best make-up y sin lubida e candidate mas popular.
E candidatanan cu lo competi pa e corona di EPI dialuna awo lo ta un battle of the units:▪ Chenny Karsowidjodjo di Unit Salubridad y Servicio▪ Valeria Guerrero di Unit Economia▪ Richinella Henriquez di Unit Hospitality and Tourism
E studiantenan a cuminsa prepara for di oktober 2019 preparando y organisando diferente actividad pa juda e candidatanan cu nan preparacion, pa nan siña conoce otro mas miho y pa trece goso y alegria den nan participacion pa eEleccion di Reina di Colegio EPI. Actividadnan maneraworkshop creativo pa judanan cu ideanan pa traha nan disfraz duna door di e director di EPI Sr Ryan Maduro, un bustrip rond di Aruba caminda e candidatanan por a disfruta di e lusnan di pasco y dos fotoshoot na the Art capital of Aruba: San Nicolas y den e flora y fauna di Aruba.
Pa medio di esaki EPI kier a invita Aruba completo pa bin presencia e Eleccion di Reina di colegio EPI cu lo tuma lugar dialuna venidero dia 13 di januari y cu lo cuminsa exactamente pa 7’or di anochi den Aruba Entertainment Center na Dakota. Entrada lo ta solamente Afl.12,50 pa persona y ta obtenibel serca diferente studiante cu por contact riba e facebookpage “BO-groep-EPI Unit Economia” of serca e organisadornan of un di e candidatanan.
Cushina y bar lo ta bon surti cu prijsnan atractivo y lo tene e curason y bariga di un y tur contento mientras por disfruta y apoya bo candidata preferi.
EPI lo warda Aruba henter pa jega Entertainment Center dialuna awo pa 7or di anochi pa disfruta y aporta na carnaval y educacion di Aruba!
Lider di e grupo: Edelienne Colina 6628610
Assistant Lider:Zaina Falconi 5602649
FB page:BO-Groep – EPI Unit Economia


text:
Pronóstiko di tempu pa Kòrsou i bisindario bálido te djaluna mainta 06:00 o.l., 20 di yüni 2022.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 20 di yüni 2022.
Kompilá: djadumingu 19 di yüni 2022, 05:00 o.l. (09:00 UTC).
Tempu: Parsialmente nublá ku presensia di santu fini di Sahara. Un tiki áwaseru ta posibel durante di mainta.
Temperatura máksimo lo alkansá 32ºC i temperatura mínimo 27ºC.
Solo ta sali 06:12 i ta baha 19:02 o.l.
Bientu: Generalmente for di ost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga de bes en kuando te fuerte; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora, un ekstenshon di un preshon haltu riba Atlántiko lo sigui influensiá e tempu riba sekshon ost di Karibe. E sistema aki ta kondusí na un kondishon di tempu seku, ku eksepshon di un posibel áwaseru breve durante di mainta. Mas aleu, forsa di bientu den e region ta generalmente fuerte i lo resultá den kondishon di laman moderá ku e olanan mas haltu riba laman habrí.
Kondishon di laman: Moderá ku altura di olanan entre 1 i 2 meter (3 i 7 pia). E olanan di mas haltu lo ta riba laman habrí.
Sistemanan tropikal signifikante: Ningun.
Fenómeno spesial: Ningun.
Perspektiva te djamars mainta: Parsialmente te de bes enkuando hopi nublá ku chèns pa algun áwaseru.
Meteorólogo: Rombley


text:
Titus kasi a bolbe zona un kampanaso ora ku ayera, djadumingu 9 di dezèmber 2018, e nobatonan a pone Watakeli lomba kontra di muraya den kontinuashon dje kampionato di Kòrsou den klase superior maskulino. E tim kampion sinembargo a bòns bèk i asina despues di hopi soda konservá su invikto.
E kompetensia lokal di Federashon Vòlibòl di Kòrsou (Fevoko), dediká na Dito Ravenstein, a sigui ayera den sala Errol Rooi di Sentro Deportivo Kòrsou (SDK) na Brievengat. Tabatin tres enkuentro den divishon máksimo dje organisashon.
Despues ku djarason Titus a zona un kampanaso kontra di supkampion Xaverianen (3-2), e tim a presentá atrobe hopi inspirá pa purba tumba kampion Watakeli tambe. E nobatonan a sali brabu ganando e dos promé sètnan ku 25-21 i 25-22 i asina pone nan kontrinkante ku lomba kontra muraya.
Watakeli a demonstrá dikon e ta kampion i siendo den pèrtá a bòns bèk atrobe e kompetensia aki. E tim a kòrtá e ventaha di Titus ganando e di tres sèt relativamente fasil ku skor di 25-11 (1-2). Tur dos tim despues a fahá formalmente ku otro den di kuater sèt i den un seri emoshonante e kampionnan a gana 32-30 pa asina empatá e wega 2-2.
Den e di sinku sèt Watakeli atrobe a demonstrá su kalidat kampionil i a pone Titus fasil un banda: 15-4. Ku e triunfo aki Watakeli a sigui invikto den e kompetensia. Apesar dje derota, Titus di su banda a mustra di por kompetí na nivel haltu i duna tremendo bataya.
Den e otro wega den divishon superior maskulino Xaverianen parse a rekuperá dje derota sorprendente djarason ei kontra di Titus. E supkampion di Kòrsou a superá Green Tigers den tres sèt: 25-20, 25-17i 25-20.
Den klase superior femenino Stakamahakchi tambe a sigui invikto. E tim a gana ku 3-0 di Watakeli ku den promé sèt a duna bon bataya. E parsialnan ta: 26-24, 25-13 i 25-16.
E kampionato ta sigui awenochi, djaluna 10 di dezèmber, den sala Errol Rooi di SDK ku dos enkuentro den klase A maskulino. Tur dos wega ta kuminsá 8’or: Green Tigers vs Stakamahakchi i Xaverianen vs Titus.


text:
Greg Nance ta un coredo di marathon y a bin Aruba pa celebra su di 10 aniversario cu el a sali fo’i bicio di bebida. Tambe p’e explora Aruba pa por core dos careda na pia.
E ta conta cu e gusta core desde cu e por corda. Y durante di varios aña el a bay mas leu. Den e ultimo 10 aña e tabata un coredo di marathon (ultra marathon runner).
E ta conta cu inicialmente el a cuminsa core bek como un manera pa stop di bebe. Nance tabata bebe demasiado hopi alcohol. Na december 2011, el a bebe su ultimo alcohol y a efectua su prome ultra marathon.
Y awo e ta na Aruba pa asina celebra su di 10 aña sin alcohol y como un coredo di marathon. Pakico a scoge Aruba, pasobra e tin un reputacion mundialmente famoso y ta un luga bunita. E ta un ‘melting pot’ di hopi cultura, bunita beach, paisahe increibel y cu costa fabuloso.
Ta p’e motibo aki mes Nance t’ey pa asina explora e costa. Awo cu ta winter na Seattle fo’i caminda e ta, el a opta pa bin Aruba, unda cu e ta haya cu ta hopi bunita.
Nance a comenta cu ya caba el a haci dos careda grandi. El a core fo’i e cuebanan di Fontein. Tambe el a subi e cero di Jamanota, cu ta e sero di mas halto mas lihe posibel.
Dos dia despues, riba dia di aña nobo, el a bay Sero Colorado, caminda el a core 23,5 miya (36 kilometer mas of menos) te cu e faro na Westpunt. (California Lighthouse).
Pa un cobertura mas amplio lesa e edicion di TREMPAN di mañan.


text:
Aruba
A fayece: Reina Maria Rasmijn –Maduro
Cu dolor profundo den nos curazon pero conforme cu boluntad di Dios nos ta anuncia fayecimento di
Reina Maria Rasmijn –Maduro
*11 September ,1952 – † 10 June, 2022
Nos ta invita tur Famila, Bisinanan y Amistadnan stima, Amiganan na Hulanda, Boneiro y Venezuela.Na Acto di despedida cu lo tuma lugar diahuebs 16 di mei 2022 di 9:00 am pa 11:00 am na Royal Funeral Home. Cremacion lo tuma luga den seno familiar.
Su deseo ta pa bisti colornan suave en bes di preto na su entiero.


text:
Gobièrnu ta traha riba palabrashon konkreto pa pais Kòrsou bira miembro di IOC. Minister Sithree van Heydoorn ta reuní ku sra. Nicole di Hoevertsz di IOC
Gobièrnu ta traha riba palabrashon konkreto pa pais Kòrsou bira miembro di IOC.
Minister Sithree van Heydoorn ta reuní ku sra. Nicole di Hoevertsz di IOC
Willemstad – Minister di Enseñansa, Siensia, Kultura i Deporte (ESKD) sr. Sithree van
Heydoorn den representashon di Gobièrnu di Kòrsou huntu ku kolaboradornan di
maneho di Ministerio di ESKD ta biaha pa Aruba pa reuní ku sra. Nicole Hoevertsz VisePresidente di IOC. Meta di e reunion ku sra. Hoevertsz ta pa amplia riba posibilidatnan i
yega na akuerdonan preliminar pa Kòrsou, haña rekonosementu i partisipashon na
weganan Olímpiko bou di nos mes bandera. E reunion ta tuma lugá djaluna, 28 febrüari
2022.
Sra. Nicole Hoevertsz ta Vise-Presidente di e Komishon Olímpiko Internashonal (IOC), ku a
keda skohé na aña 2017. Alabes sra. Hoevertsz ta miembro ehekutivo di e Komishon
Deportivo Panam Amerikano. Ta importante pa por tin un bon relashon ku paisnan i ku
IOC. Den e reunion aki, tambe lo eksplorá posibilidatnan pa yega na oportunidat i
kondishonan di desaroyo igual pa deporte i atletanan di Kòrsou.
Paralelo na e proseso di rekonosementu di país Kòrsou na IOC, ta importante pa eksplorá
otro posibilidatnan pa Kòrsou risibí sostén fiansiero i sostén tèkniko for di IOC. Tambe
mester enfatisá i “follow-up” riba e státùs di e petishon di Kòrsou pa bira miembro di
Panam Sports. Statutonan di Panam Sports a keda adaptá di tal forma ku Kòrsou por apliká
pa bira miembro. Esaki Kòrsou a hasi tambe i ta wardando riba kontesta. Akseptashon na
Panam Sports no solamente ta nifiká ku Kòrsou por partisipá ku su atletanan na weganan
Panamerikano, sino tambe esaki tin e benefisio ku Kòrsou por risibí sostén finansiero i
tèkniko.
Ministerio di Enseñansa, Siensia, Kultura i Deporte ta spera di yega na palabrashonnan
konkreto pa por duna nos atletanan e oportunidat pa representá nos pais i kompetí bou di e
Bandera di Pais Kòrsou.